Kihavu Idjui: Bible for Yohane

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Yohane

1¹Oku murhangiro haliri omwazi, omwazi gwali guli haguma na Nyamuzinda, ogo mwazi aliri Nyamuzinda. ²Ogo murhangiro gwaliri emwa Nyamuzinda. ³Byoshi byajirikwaga noyola, buzira yewe ntacho nechiguma chaka kolekerwe.⁴Omu kagarhi kage hohali obuguma guma, n'obola buguma guma bwali bumoleke bwa bantu.⁵Nobola bumoleke bukolera omu mwizimya, omwizimya gurhaka bushobola.⁶Harhengera omuntu, arhumirwe kurhenga emwa Nyamuzinda, ezino lyage ye Yohana. ⁷Oyola ayinjaga oku buhamiriza yahamiriza obu moleke, boshi bashobole kuyemera kugerera yewe. ⁸Oyola bwaliri bumoleke, aliko abagaho yahamiriza obola bumoleke.⁹Haliri obumoleke bushinganyanya, omolekera buli muntu, ayinja omwigulu.¹⁰Aliri omwigulu, n'okuyewe egulu lyabaho, chiro n'egulu lirha murhegeraga.¹¹Ayinjire emwage, saliko abali bage barha muyankiriraga.¹²Saliko boshi bamuyankirire aherebo obushobozi boku yirikwa bana ba Nyamuzinda, bala bayemerere ezin lyage. ¹³Baburhirwe, arhali oku shagama, chiro oku bulonza bomubiri, chiro arhanali oku bulonza bomuntu, ahubwe emwa Nyamuzinda.¹⁴N'ogo mwazi gwajirikwa mubiri, ayikala emwerhu nerhu rhwabona obu moleke bwage, obumoleke nkabo mwana muguma orhengere emwa darha, oyunjwire olukogo n'obushinganyanya. ¹⁵Yohana amuhamiriza, abanda omulenge gwage aderha, oyula yinaderhaga emyazi yage, okuhali owayinja enyuma zani aliri n'embere zani bulala aliri ho embere zani.¹⁶Bulala omu bushinganya bwage rhweshi rhwa yankirira olukogo lwage enyanya yolukogo. ¹⁷Bulala amarhegeko gahanagwa oku kuboko kwa musa, olukogo n'obushinganyanya bwayinjaga oku kuboko kwa Yesu Kiristu. ¹⁸Ntamuntu wabwene ku Nyamuzinda amango goshi, Nyamuzinda mwana yenyine yeli omu chifuba cheshe oyula yiwa mubwene ko.¹⁹Obula buli buhamiriza bwa Yohana omango aba yahudi barhumwaga emwage balungere naba Lawi kurhenga e Yerusalemu kumubaza, woyo wende? ²⁰Naye ahamiriza arhalahiraga ayemera oku yewe arhali ye Kiristu. ²¹Bamubaza, inde sasa? woyo Eliya? aderha, arhali nye Eliya. Bamubaza, woyo we mulebi? aderha nanga.²²Lero bamu bwira, woyo nde? rhwahabo ebishubizo balala barhuhekaga. kurhe baka derha enyanya zawe wenyine ? ²³Aderha, nyono guli mulenge go muntu oherhe walaka omwirungu, mukwize enjira ya Nahano|nka kulala abiderhaga omulebi Isaya.²⁴Nabola barhumwaga bahulukiraga emwa ba farizayo. ²⁵Bamubaza, bamubwira, kurhe oli wa dubika nobo orhali Kiristu, chango Eliya, chang'owundi mulebi?²⁶Yohana abashubiza aderha, nyono ndi badubika oku menji. Omu kagarhi kenyu hayumangire olala murha muyinji mwewe. ²⁷Yolala wayinja enyuma zani, nyono ntaka gala kushwekula ama kamba gebirato byage. ²⁸Ebyola byakolekaga eyo munda e Betaniya elunda lwe Yordani, emunda Yohana aliri adubikira.²⁹Lusiku lwa kabiri abona Yesu ayinjire emunda ali, aderha, lola, omwana buzi wa Nyamuzinda, yewe yekula ebyaha byegulu. ³⁰Oyula yineganiraga emyazi yage oku, hayinja omuntu enyuma zani, yewe ali embere zani, bulala yewe yiwa ntangaga. ³¹Chiro nyono ntali muyinji, aliko yabonekana oku banya Israeli, charhuma nyono nayinja kudubika oku menji.³²Kandi Yohana ahamiriza aderha, nabwene muka ayandagala nka nguku kurhengerera empingu naye ayumanga enyanya zage. ³³Aliko nyono ntali muyinji, aliko yewe ampeka ewa kudubikwa oku menji, oyola ambwira, yeshi yeshi wabona muka, okwa yandagala n'oku yumanga enyanya zage oyola yedubikirwe oku muka mugishwa. ³⁴Nani namubwene, kandi nahamirize okuyewe ali mugala wa Nyamuzinda.³⁵Kandi, lusiku lwage lwa kabiri, Yohana ali ayumangire haguma nabala babiri bomu ntumwa yage. ³⁶alola yesu erhi yaherhe alambagira, aderha ntya, mulole omwana buzi wa Namahanga.³⁷Ezola ntumwa za muyunviriza zaderha, zakulikira Yesu Kiristu. ³⁸Yesu ahindamuka abona bamukulikire, aba bwira, bichi muherhe mwa shonda? bamushubiza, Rabbi [kokuderha mwigiriza], ngahe olama? ³⁹Aba bwira, muyinje muna bone. Bagenda,babona ahalamire, babera ahamwage olo lusiku loshi, ekyo kihye kyali kyamaba sakumi.⁴⁰Ndereya mwene wabo Simoni Petro, aliri muguma mubala babiri bayunbirizaga Yohana,bakulikira Yesu. ⁴¹Oyola arhangi bona Simoni, mwene wabo yewe yenyine, amubwira, rhwabwene omu chunguzi, kokuderha Kiristu. ⁴²Amuheka emwa Yesu na Yesu amu lola aderha, woyo Simoni mwene Yona? woyo okola wahamagalwa kefa [kuderha ebale chango petro]⁴³olusiku lwakabiri lwage alonza kurhenga aje egalilaya, abona filipo. Yesu amubwira nkulikira, ⁴⁴filipo aliri muntu we Betesaida wo muchishagala cha Andreya na petro.⁴⁵Filipo abona Natanaele amubwira, rhwabwene olala oyandikirwe na Musa omukitabu chamarhegeko na balebi, Yesu, mwana wa Yusufu, muntu we Nazareti⁴⁶Natanaeli amubwira, hakabonekana omwazi gwinja gwarhenga enazareti? Filipo amubwira, njeno obone.⁴⁷lero Yesu abona Natanaeli ayinjire emwage aderha emwazi yage, olole, mu Iziraeli mushinganyanya, arhaherhe bubi omukagarhi kage.⁴⁸Natanaeli amubwira, gurhe wagalire kumenya? Yesu amushubiza, amubwira Filipo arhaza kukuhamagala, amango waliri eshishi womurhi nalikubwene.⁴⁹Natanaeli amushubiza, nahamwerhu, woyo olimwana wanyamuzinda, we mwami we Izaraeli⁵⁰Yesu amushubiza, amubwira, okwenge nakubwirire, okunaliku bwene eshishi wo murhi,wa mayemera? wabona ebikomere kulusha ebi.⁵¹amubwira oyemere, oyemere, imbabwirire mwabona epingu zamachingulwa , na bamalaika banyamuzinda balibazamuka n'okuyandagala enyanya zamwene omuntu.

2¹olusiku lwakasharhu haliri obuhya eyomunda Ekana, chihugo che Galilaya, naye nyina wa yesu aliriyo.²Yesu naye alihamagerwe kobola buhya haguma n'entumwa zage.³chiro amavu ga bebere gabahwera, nyina wa Yesu amubwira barhachiherhe mavu.⁴Yesu amubwira, nyama, Kurhe onyinjire? akasanzi kani karhazi hika. ⁵nyina abwira abakozi, choshi akababwira muchikole.⁶eyomunda yaliri ndaha ndarhu zamenji, nazo zalizibikirwe eyomunda omuborhere bwekiyahudi yo kukalabisa, ngasi nguma yaliri ya ngumbu ebiri chango esharhu. ⁷Yesu ababwira, muyunjuze ezindaha amenji, nabo baziyunjuza mbaka okumihiro.⁸abwirabo lero mudome, muhekere omukulu wobuhya, bamuhekara.⁹omukulu wobuhya abere anywa kugala menji gahindukaga mavu(chiro arhamenyere emunda yarhengaga, aliko abakozi bowe balimenyere, bala badomaga gala menji), omukulu wobuhya ahamagala muhya mulume. ¹⁰amubwira ngasi muntu arhanga hana amavu ganunire chiro eyabantu bayusa kunywa bwenene banaja balerha agarhanunire; woyo wamarhanga kubika amavu ganunire kugera mukano kasanzi.¹¹murhondero g'wekisomerene Yesu ajira Ekana ye Egalilaya ayerekane obukuze bwage nentumwa zage zamuyemera.¹²enyuma zaho ayandagala kugera Ekaperanaumu, yewe nanyina na bene babo n'entumwa zage esiku zirhali zigeke¹³ne Paska ya Bayahudi yaliri hofi neye yesu agende kugera eyerusulemu ¹⁴abona omukanyamuzinda abantu balibaguza mwenka, entama, ne ntungulu, nabandi balibakaba efuranga banayikere.¹⁵ajira enkoni yolukoba, akulabo boshi omukanyamuzinda, entama, enka, ashesha efuranka zabali bakaba, ahindamula ameza gabo.¹⁶abwira balala baliri bagula entungulu, mukule ebi, murhajiraga enju ya darha kuba yokuguzizamo.¹⁷entumwa zage zayibuka okubiyandikirwe, obwagalwa bwenju yawe njibwandya.¹⁸lero abayahudi bamubwira, chisomerene chichi echi orhuyerekere okuwakola ebi? ¹⁹Yesu abashubiza ababwira mushande akakanyamuzinda, nani nakayimanza omusiku esharhu.²⁰lero abayahudi baderha: akanyamuzinda kayumbakagwa mwiaka makumi mane nandarhu nawe mpu wakayimaza omusiku esharhu? ²¹aliko Yewe aderhaga emwiazi ya kanyamuzinda komubiri gwage.²²lero abere afuka omubafu, entumwa zage zayibuka kwaliderhere intyo, bayemera agomandiko n'ogomwazi Yesu aderhaga.²³chiro amango aliri eyerusalemu okulusiku lukulu lwa paska abantu banene bayemera ezino lyage, bachibona ebisomerene akolere.²⁴aliko Yesu arhayemezaga emwabo, bulala yewe alimenyerebo boshi.²⁵bula arhali gwere enyorha komuntu ahamirize emwazi ya mwene omuntu, bulala yewe ebili omumwene omuntu.

3¹lero haliri muntu muguma womufarisayo ezino lyage Nikodemu mukulu wabayahudi, ²oyo ashimba yesu obudufu, obwira: nahano, imenyere kulimwigirizwa, orhengere emwanyamuzinda, bulala wakagala kuzijire ebisomerene nke ebila olikola woyo, arhali nahano olihaguma nawe.³yesu ashuza, amubwira, oyemere oyemere, nkubwirire, omuntu rhaziburwa obwaka biri arhakabona obwami bwanyamuzinda⁴Nikodemu amubwira, byakashoboka gurhe okuburhwa obwakabiri anachili mushaja? asholbola kuja omunda yanyina obwakabiri yaburhwa?⁵Yesu ashubiza, oyemere, oyemere, inkubwirire, omuntu nkarha burhirwe okumenji n'okumuka, arhakaja omubwami byanyamuzinda.⁶echa burhirwe okumubiri gunali mubiri, nechaburhirhwe okumuka gunali muka.⁷orha someragwa bula nekubwirire, birhali hale okuburhwa obwakabiri. ⁸omuyaga guja emunda gusimire, n'omulenge gwage baguyunva, aliko murhenji ngahe gurhengerera nangahe guja, nantyo buli muntu oburhwa okumuka.⁹ Nikodemu ashuza omubwira ebintu ngurhe byakashoboka? ¹⁰Yesu shuza, abwira, gurhe woyo olimwali we Isaraheli na bichi orhenji ne bintu orhabiyinji, ¹¹oyemere oyemere nkubwirire okwebirhuyinji rhubiderha, na bila rhubona rhubihamiriza, n'obuhamiriza bwerhu murhabuyemera¹²Nkaba nababwirire emyazi yomwigulu, aliko murha yemerere, mwayemera kurhe nkaba bwira emyazi yomumpingu? ¹³Chiro na nta muntu wazamukire empingu, olekere owa yandagere kurhenga empingu, yemwana wa Adamu.¹⁴Nkakula Musa azamulaga ela njoka omwirungu, ntyo ntyo mwana wa Adamu arha gwerhe akasanzi kokurha zamulwa. ¹⁵Mpu yingasi yeshi wa yemera abe n'obulamu bwa ngasi namango omu yewe¹⁶Bulala ntya Nyamuzinda asima egulu, chiro ahana omwana wage wekinege, yibuli muntu omu yemerere arha hera si abe n'obulamu bwe siku namango. ¹⁷Bulala Nyamuzinda arha rhumaga omwana wage omu gulu mpu alichire olubanja si ahubwe egulu lichungulwe naye. ¹⁸Omuyemerere yewe arha chira lubanja, orha muyemerere ayusize kuchira lubanja, bulala arhayemerere ezino liguma lyo mwana wa Nyamuzinda¹⁹Nahola koku chirwa olubanja, bula obumoleke bwajire omwigulu nabantu basima omwizimya ahali hobumoleke, bulala ebijiro byabo bili byobubi. ²⁰Bulala nkasi yeshi ojira amabi arhasima obumoleke, arhanaja nahobumoleke bili, ebijiro byage bimenye byaka kalihirwa. ²¹Saliko olala ojira obushinganyanya aja aha obumoleke buli, yebijirwa byage bibonekana bushinganyanya oku bijirirwe omu Nyamuzinda.²²Enyuma zahola Yesu n'entumwa zage baja omu chihugo che buyahudi, ashiba haguma nabo adubika, ²³Yohana naye aliri adubika eyomunda e Aenoni hofi ne Salimu, bula eyomunda haliri amenji manene nabantu bamushimba badubikwa. ²⁴Agomango Yohana arhalizi hebwa omunju yembohe.²⁵Lero habonekana obuhaka bwe ntumwa za Yohana na muyahudi muguma enyanya zobuchese. ²⁶Bahimba Yohana, bamubwira, Nahano, ola waliri haguma nawe elunda lwe Yordani, ola wa hamirizaga, lolaga alya dubika nabantu boshi bamushimbire²⁷Yohana ashubiza, aderha, ntamuntu waka gali yankirira omwazi goshi akaba arha guhabwaga kurhenga empingu. ²⁸Mwenyine muhamirize oku naderhere, nyono arhali ne Kiristu, si ahubwe ntumirwe embere zage.²⁹Oli na muhya mukazi, yewe ye muhya mulume, aliko mwira wa muhya mulume, yewe ayimanga n'oku yunviriza ana simira bwenene omulenge gwa muhya mulume. ³⁰Lero nyono obusime bwani bwama yenera, yewe arhali hale oku genderera, kandi nyono oku yandagala.³¹Owa yinja kurhenga enyanya, oyo ali enyanya wa byoshi, oyula womugulu oborhere bwage buli bomugulu, naye aderha ebye bijiro byomu gulu, owa yinja kurhenga omu mpingu, yewe ali enyanya za byoshi. ³²Ebya bwene nebya yunvirhe byali ahamiriza, chiro nantaye oli wayemera obu hamiriza bwage. ³³Owo yemerere obuhamiriza bwage, ahebere hechikumwe oku yewe ali Nyamuzinda wobu shinganyanya.³⁴Bulala yewe arhumagwa na Nyamuzinda, aganira emyazi ya Nyamuzinda, bulala arha rhuma muka oku lugero. ³⁵Darha asima omwana, naye amuhere byoshi omu maboko gage. ³⁶Oyemerere omwana aherhe obulamu bwe siku namango, orha yemerere omwana arhabona obulamu sahubwe obulibuze bwa Nyamuzinda bumulingire.

4¹Intyo Nyamuzinda achimenya oku aba Farisayo bayunvirhe oku, Yesu ali ajira entumwa zinene kulusha Yohana n'oku badubika. ²(Aliko Yesu yenyine arha dubikaga si ahubwe entumwa zage), ³Aleka obuyahudi, ashubira e Galilaya.⁴Naye arhali hale okugera omu Samariya. ⁵Aliko agera omu kihugo kye Samariya, kiyirikirwe Sikar, kili hofi nali shwa Yakobo ahaga omwana wage Yusufu.⁶Nahola haliri ekisima cha Yakobo na lero Yesu bula aluhire nolugenzi lwage, ayikala kwecho kisima. Yaliri sa ndarhu zezuba. ⁷Hayinja omukazi womu Samariya olidoma amenji, Yesu amubwira, mpa menji nywe. ⁸Bulala entumwa zage zalizajire omu kishagala kugula ebilyo.⁹Lero oyo mukazi womu Samariya amubwira, kurhe byabere woyo muyahudi okulonza amenji emwani, kandi mukazi womu Samariya? bulala abayahudi barha lira haguma naba samariya. ¹⁰Yesu ashubiza, amubwira, nkawoli menyere oluhembo lwa Nyamuzinda, naye alind'olikubwira komuhe amenji anywe, woyo waka muhemere, naye aka kuhere amenji g'obulamu.¹¹Oyo mukazi amubwira, Nahamwerhu, orhaherhe echokudomesa, n'olwinji luli eshishi, lero ngahe wabwene ago menji g'obulamu? ¹²Kurhe woyo wemukulu kulusha darha werhu Yakobo warhuhaga olu lwinji, naye anywa amenji galo? nabana bage haguma nebirhungano byage?¹³Yesu ashubiza amubwira, nkasi yeshi wanywa aga menji njashubi yunva enyorha, aliko yeshi wanywa amenji namuha nyono, arhaka chiyunva enyorha amango goshi, ahubwe amenji namuha gaba omu kagarhi kage shoko ya menji yajenda yayorha yasheshakala omu bulamu bwage esiku zoshi.¹⁵Oyo mukazi amubwira, Nahano ompe ago menji, ntachiyunvaga enyorha, ntana chihira nkaja hano kudoma. ¹⁶Yesu amubwira, genda oje hamagala balo oyinje naye hano.¹⁷Oyo mukazi amushubiza, aderha, ntajira mulume. Yesu amubwira, waderhere bwinja, orhajira mulume. ¹⁸Bulala ogwerhe balume barhano neyoli naye zene arhali mulume wawe, ahola oderhere bushinganyanya.¹⁹Oyo mukazi amubwira, Nahano, mbwene koli mulebi. ²⁰Bashokulu bahamyaraga mogu musozi, nawe waderhere oku e Yerusalemu eli fasi yoku haramya.²¹Yesu amubwira, Nyama, onyemere, akasanzi kagera ho aka murha haramya darha mogu musozi chiro ne Yerusalemu. ²²Kandi nenyu muli mwa haramya eki murha menyere, rhwewe rhuli haramya eki rhumenyere, bulala obu chunguke burhenga emwa bayahudi.²³Aliko akasanzi ka yinjire, nako kakola kaliho, balala baharamya bushinganya baharamya darha omu muka n'omu bushinganya, bulala darha ali lonza abantu bali nkaba bamu haramya. ²⁴Nyamuzinda ali muka, naba muharamya bashinganyanya bamuharamya omu muka nomu bushinganyanya.²⁵Oyo mukazi amu bwira, menyere oku hayinja omu chunguzi oyirikirwe Kiristu, naye hano njo ayinja njo arhu shwekulira ebijiro byoshi. ²⁶Yesu amu bwira, Nyono nendi derha nawe nyeyewe.²⁷Honaho entumwa zage zayinja, basomerwa kurhe ali aderha n'omukazi saliko ntaye waderhere, oli walonza nde chango koli waderha naye?²⁸Lero oyo mukazi aleka endaha yage agenda omu kihugo abwira abantu. ²⁹Muyinje mulole omuntu wambwirire emyazi yani yoshi nakolere, ka arhali oyu ye Kiristu? ³⁰Barhenga omu kihugo bamushimba.³¹Eyo munda entumwa zamu bembereza za derha, olye. ³²Aliko abwirabo, nyono ngwerhe ebilyo ebimurha kamenya mwewe. ³³Nantyo entumwa zage zabazikanya, kurhe, hali omuntu wamulerhere ebilyo?³⁴Yesu abwirabo, ebilyo byani byebi, nkole akasi kowo ntumaga, male akasi kage. ³⁵Murha derhere mwewe enyuma wa myezi ene, haba ama shalulo?mulole nyono mba bwirire, muzamule amasu genyu mulole amashwa oku gayusize kuba gomweru, gali akasanzi kamashalulo. ³⁶Naye oshalula ana yankirira oluhembo, naye ana gusha amalehe oku bulamu bwe siku namango, yolala ohinga nolala oshalula bagale kusima boshi haguma.³⁷Bulala ogo mwazi buli bushinganyanya, muguma ana hinga owundi ana shalula. ³⁸Nyono naba rhumire mushalule ebi murha luhiraga, abandi babi luhire, nenyu mwajire omu malibuko gabo.³⁹Na mwecho chihugo che Samaria, bantu banene bamuyemera enyanya zoyo mukazi, oyo wa hamirizaga, okwa mubwirire ebya jirire byoshi. ⁴⁰Lero bala ba Samariya babere bamushimba, bamu bemberereza kwabere haguma nabo, nantyo abera haguma nabo siku ebiri.⁴¹Bantu banene bayemera enyanya z'omwazi gwage. ⁴²Babwira oyo mukazi, lero rhwama yemera, arhali mpu bulala emyazi yawe yonyine bula rhwa yunvirhe rhwenyine, kandi rhwamenyere bushinganyanya koyu yemu chunguzi wegulu.⁴³Nenyuma wezola siku ebiri, arhenga eyo munda aja e Galilaya. ⁴⁴Bulala Yesu yenyine ali hamirize oku omulebi arhajira obukenge omu kihugo chage yenyine. ⁴⁵Lero abere arhenga e Galilaya, abe galilaya bamu yankirira, bula babwene byoshi akolere eyo munda e Yerusalemu amango gesiku nkulu, bula nabo balibajire yo oku lusiku lukulu.⁴⁶Lero ashubi gera e Kana ye Galilaya, elamunda ajiraga amenji kuba mavu. Haliri na muntu muguma omwana wage ali lwere e Kapernaumu. ⁴⁷Oyo abere ayunva oku Yesu ayinjire kurhenga ebuyahudi kuhika e Galilaya, amu shimba, amu bembereza kwa yandagale afumye omwana wage bulala ali hofi hokufa.⁴⁸Lero Yesu amu bwira, mukaba murha bwene ebisomerene murha kayemera? ⁴⁹Oyo muntu amu bwira, Nahamwerhu, oya ndagale omwana wani arhazi kufa. ⁵⁰Yesu amu bwira, genda omwana wawe afumire. Oyo muntu ayemera omwazi abwirirwe na Yesu, nantyo ayandagala.⁵¹Abere ali ayandagala, abakozi bage bayinja kumu sanganira, baderha oku omwana wage afumire. ⁵²Lero abaza bo e sa arhonderga oku yunva bwinja, nabo bamubwira, mulagolo aha sa mushanvu, eshushira njo lya muleka⁵³Lero eshe amenya oku eyo sa yeneyo yi Yesu amu bwiraga oko mwana wage afumire, ayemera yewe nabantu boshi bomu mwage. ⁵⁴Kisomerene chaka biri echo Yesu ajirire, abere arhenga ebuyahudi kuja e Galilaya.

5¹Enyuma zaho haliri olusiku lukulu lwaba yahudi, naye Yesu yaherhe ayerekeza okuja e Yerusalemu, ²Neyo munda e Yerusalemu hali omulyango gwe ntama, hali ekisima kiyirikwa oku lulimi lwe ki Heburaniya Betesada, chali chigwerhe milyango erhano. ³Omola milala minene yaba lwala yeli lyamire mo, empumi, ebilema, aba hunzize bali balinga amenji gadagarhe. ⁴Bulala hali akasanzi malayika ayandagala anaja mwecho kisima, anadagasa amenji nankasi yeshi waka jamo woburhanzi rhanzi amenji gayusizwe dagaswa anafuma amalwala gage goshi.⁵Naho haliri muntu muguma, oyula wali lwere myaka makumi asharhu na munane. ⁶Yesu abere amubona alyamire, naye amenya oku agwerhe obo borhere myaka minene, amu bwira, walonza obe muguma guma?⁷Oyo mulwala amu shubiza, Nahano, nyono ntajira omuntu wokumpeba omu kisima amango amenji gadagaswa, ahubwe eli nayinja owundi muntu ana yandagala embere zani. ⁸Yesu amu bwira, yimanga, orhole obuliri bwawe ogende.⁹Honaho oyo muntu aba muguma guma arhola obuliri bwage agenda. Nalo lwali lusiku lwe Sabato.¹⁰Enyanya zantyo , abayahudi babwira omuntu bafumyaga, ene sabato, birhana shinganene omuntu okuheka obuliri. ¹¹Ashubiza, owa nfumyaga yiwa mbwiraga ntyo, heka obuliri bwawe ogende.¹²Bamubaza, ndewaku bwiraga koheke obuliri ogende? ¹³Aliko oyu muntu wofumaga arhamenyaga alinde, bula Yesu ali arhengere ho. bulala haliri nabantu banene ahola.¹⁴Enyuma zaho, Yesu amu bugana omu kanyamuzinda amubwira, olole wafumire, omenye waka chijira echaha kandi, omwazi gubihire kulusha aho njo kwaka shiba kujira. ¹⁵oyo muntu ajenda abwira aba yahudi oku Yesu yiwa mufumyaga.¹⁶Enyanya zantyo, abayahudi ba hangayisa Yesu oku afumize omuntu olusiku lwe Sabato. ¹⁷Ashubiza, darha akola akasi chiro na zene, nani ndinakola akasi, ¹⁸Lero enyanya zantyo abayahudi balonza oku muyirha, bulala aharibisize e sabato aliko enyanya zantyo ahamagala Nyamuzinda mpweshe, achijira yenyine kuba Mungu, lero Yesu ashubiza aba bwira, muyemere, muyemere naba bwira,¹⁹Omwana arhaka jira omwazi yenyine mpaka gulala abonaga eshe ajira, bulala nkasi byoshi ali jira yewe bino mwana akola ntyo ntyo. ²⁰Bulala darha asima omwana, naye ana muyereka ebyali jira yenyine, chiro namaksi garhalukire ago ana muyereka go mwewe mugale kusomerwa.²¹Bulala darha aka fumya abafu n'oku babuka ntyo ntyo omwana naye ana buka balala alonzeze. ²²Kandi darha achira olubanja omuntu yeshi aliko anaha omwana obulibuze boshi. ²³Yabantu boshi bakenga omwana nkoku bakenga eshe. Orhakenga omwana, arha kenga eshe wa murhumaga.²⁴Oyemere, oyemere, nkubwirire, yeshi oyunviriza omwazi gwani n'oku guyemera, n'okuyemera owa ntumaga, agwerhe obulamu bwesiku namango, arhanaja kuchirwa olubanja, si arhenga omu lufu anaja omu bulamu.²⁵Oyemere, oyemere mbabwirire, akasanzi kayinjire nazene kaliho, abafu njo bayunva omulenge gwa mwana mwene Nyamuzinda, naba guyunviriza banabona obulamu.²⁶Bulala nkoku darha aherhe obulamu omu kagarhi kage, ntyo ntyo, abuhere n'omwana okuba n'obulamu omu kagarhi kage ²⁷Naye amuha erhegeko lyokucha olubanja bulala ali mwana wa Adamu²⁸Murha somererwaga eyi myazi, bulala akasanzi kayinjire, abantu boshi bali omu shinda bayunva omulenge gwage. ²⁹Nabo barhenga. Bala bajirire amenja oku bufuke bobulamu, bala bajirire amabi omu bufuke bokuchirwa olubanja.³⁰Nyono ntakagala kujira omwazi nenyine, oku nyunvirhe kunancha olubanja, n'okucha olubanja kwani kuli kobushinganyanya, bulala ntalonza obulonza bwani nenyine, sahubwe obulonza bowa ntumaga. ³¹Nyono nkachi hamiriza nenyine, obuhamiriza bwani burhali bwabushinganyanya. ³²Hali owundi ompamiriza nani menyere oku obuhamiriza bwage ampamiriza buli bwa bushinganyanya.³³Mwewe mwarhumire abantu emwa Yohana naye ahamiriza obushinganyanya. ³⁴Saliko nyono ntayankirira obuhamiriza emwa omwene omuntu, ahubwe nderhere ntya oku yimwewe muhabwa obuchunguke. ³⁵Yewe bwali bumoleke buchana n'oku kolera, nenyu mwasima oku shagalukira obumoleke bwage oku kasanzi.³⁶Aliko obu hamiriza ngwerhe, nyono nyemukulu kulusha Yohana, bulala amakasi darha ampere oku ngamale, namakolere ngampamirize oku darha yiwa ntumaga, ³⁷Naye darha wa ntumaga ampamirize. Omu lenge gwage murhaguyunvaga amango goshi, neshusho lyage murha libonaga. ³⁸Chiro n'omwazi gwage murha gugwerhe guyikere aha kagarhi kenyu, bulala mwewe murha yemerere olala wa ntumaga nani.³⁹Mugerereza amandiko, bulala muganiza oku mwewe mugwerhe obugumama bwe siku namango aha kagarhi kage, nebyola byebi mpamiriza. ⁴⁰Nachiro murha lonza okuja emwani yimuhabwa obu gumaguma.⁴¹Nyono ntalonzeze oku chizamula kwa bene omuntu. ⁴²si menyere oku mwewe murha gwerhe obuzigire bwa Nyamuzinda aha kagarhi kenyu.⁴³Nyono nyinjire oku zino lya darha, saliko mwewe murha nyankiriraga, owundi akayinja okwizino lyage yewe yenyine, mwana yankiririra oyola. ⁴⁴Kurhe mwagali yemera oku yankirira obulangashane mwenyine kumwenyine, nobo obumoleke burhenga emwa Nyamuzinda yenyine, murhabulonza?⁴⁵Mumenye mwaka waza oku naba sambisa emwa darha. Hali oherhe aba sambisa yewe ye Musa, olala muba mulangalire. ⁴⁶Bulala nka mwa yemeraga Musa, mwaka nyemerere nani, bulala yewe ali yandikire olwiganyo lwani. ⁴⁷Aliko akaba murha yemerere amanduko gage, kurhe mwa yemera ekinois kyani?

6¹Enyuma zaho, Yesu agana elunda lwe nyanja y'e Galilaya, hayirikirwe Tiberia. ²Omushiganano mukulu gwa mukulikira bulala bali babwene ebisomerene alemaga akolera abalwala. ³Na Yesu agana oku musozi ayikala ko nentumwa zage.⁴E Pasaka, lusiku lukulu lwaba Yahudi lwaliri hofi. ⁵Lero Yesu azamula amasu abona omu shiganano gukulu gwa bantu gwa yinjire emwage, abwira Filipo, rhugulire emigati ngahe yaba bantu bagala kulya? ⁶N'okola aderhaga kwali kumugeza, bula ali menyere yenyine bichi ajira.⁷Filipo amu shubiza, emigati ya lugeshe magana abiri erhaka yenera bo mpuyi ngasi muguma ahabwa hityu, ⁸Entumwa zage, muguma mubo Anderea mwene wabo Simoni Petro amu bwira. ⁹Hano hali omwana ogwerhe migati erhano nafi ebiri, aliko ntacho bimalire oku bantu banene nka bala?¹⁰yesu aba bwira muyikaze abantu, nahola hali ebyasi binene, abantu babalume bayikala bagerere bihumbi birhano oluganjo lwabo ¹¹Lero Yesu arhola omugati, akuza, agabira abali bayikere, ntyo ntyon.ezo finkokwanali lonzenze.. ¹²Nabo babere bayugurha abwira entumwa zage mugushe ebichira byasigere, ntahyo hiherage.¹³Leo babigusha rhurhada ekumi na rhubiri bichira bye migati erhano n'efi ebiri bya sigazagwa nabalyaga. ¹⁴Lero abola bantu, babere babona ebisomezo byajirikire, baderha, bushinganane, oyu ali mulebi wayinjire omwigulu. ¹⁵Buzinda Yesu amenya oku bali yinjire mufarha bamujire mwami, achikula haguma nabo aja omu musozi yewe yenyine.¹⁶Lichiba golo, entumwa age zaghandagalira ea nyanja. ¹⁷Bazamuka omu bwarho bayambuka enyanja bagana e Kapernaumu. Nalyo eyi likola mwizimya na Yesu erhi arhaza babugana ¹⁸Nenyanja yabiha enyanya yomuyaga gunene.¹⁹Bavugama ntambu makumi asharhu erhi makumi mane babona Yesu ali lambagira oku nyanja n'oku yegera obwarho, bayubaha. ²⁰Naye aba bwira, nyono murha yubahaga.²¹Lero balonza oku muyegereza omu bwarho, nantyo obwarho bwagerera emushengo emunda aliri, bamushimba.²²Olusiku lwa kabiri lwage, omu shimanano gwali guyumangire olunda lwa nyanja babona oku nta bwarho bundi buli eyomunda olekere buguma bonyine, kandi erhi Yesu arhajire mobola bwarho haguma nentumwa zage, sahubwe entumwa zage zezali zijendere zonyine. ²³(Aliko hayinja agandi marho garhenga e Tiberia kugera olunda baliraga emigati, amango Nahano akuzaga).²⁴Olubaga, lwa bere lubona oku Yesu arhali eyo munda chiro n'entumwa zage, baja omu bwarho bonyine, baja e Kapernaumu, baji lonza Yesu. ²⁵Babere bamubona olunda lowe nyanja bamubwira, Nahamwerhu, mangochi wageraga eno?²⁶Yesu aba shubiza ababwira, muyemere, muyemere mba bwirire, mwewe muli mwa ndoza, arhali mpu bula mwabwene ebisomezo, sibula mwalire emigati mwa yugurha. ²⁷Murha kolaga akasi enyanya zebilyo bibihire, sahubwe ebilyo bya kalamu kesiku namango ebi mwene omuntu abaha, bulala yewe yiwa heberwe kwe kimanyiso na darha, ye Nyamuzinda.²⁸Bamubwira, kurhe rhujirage yirhugali kola emirimo ya Nyamuzinda? ²⁹Yesu ashubiza aba bwira, kano ka kasi ka Nyamuzinda, muyemere owa rhumwaga naye.³⁰Bamu bwira, bisomerene bichi ojirire yirhugala kumu yemera? kasi kachi oli wakola? ³¹bashokulu, ba darha balire amana omwi rungu nkoku biyandikirwe. Ahere bo ebilyo byomu mpingu mpu balye.³²Yesu aba bwira, muyemere, muyemere mba bwirire, arhali Musa wabahaga ebyo bilyo bye mpingu si darha wabahaga ebilyo byobu shinganyanya birhenga empingu. ³³Bulala ebilyo bya Nyamuzinda bila birhenga empingu n'oku biha egulu lyoshi. ³⁴Lero bamu bwira, Nahano, orhuhe ebyo bilyo esiku zoshi.³⁵Yesu aba bwira, nyono nye bilyo byobu lamu, ngasi yeshi oyinja emwani arhayunva nzara nangasi yeshi onyemerere arha yunva nyorha. ³⁶Saliko naba bwirire oku mwambwene simurha nyemeraga. ³⁷Boshi darha ampere, bayinja emwani, nangasi yeshi wayinja emwani ntamukweba embuga.³⁸Bulala nyono nta rhengaga empingu kujira obulonza bwani, si obulonza bowa ntumaga ³⁹N'o bulonza bowa ntumaga bobula oku muboshi ampere ntahezaga chiro muguma, ahubwe mufule olusiku luzinda. ⁴⁰Bulala obulonza bwa darha buli bobu, bula owa kalola omwana n'oku muyemera, ahabwe obulamu bwe siku namango nani nana mufula olusiku luzinda.⁴¹Aba Yahudi bamugaya bamubwira baderha, nyono nye bilyo bya rhenga empingu. ⁴²Baderha, kurhe oyula arhali ye Yesu? mwana wa Yusufu, eyi rhuyinji eshe nanyina? hasa kurhe aderhere narhenga empingu?⁴³Yesu aba shubiza aba bwira, murhangayaga mwenyine oku mwenyine ⁴⁴Nta muntu wakagala kuyinja emwani akaba arha hamagerwe na darha wa ntumaga, nani nana mufula olusiku luzinda. ⁴⁵Biyandikirwe omu balebi, boshi njo baba bayigirizwe na Nyamuzinda, lero abanjo bayunviriza n'okuyiga emwa darha bayinja emwani.⁴⁶Arhali mpu omuntu abwene darha, si owa rhengaga emwa Nyamuzinda, oyo yiwabwene darha. ⁴⁷Muyemere, muyemere mbabwirire, yewe onyemerere agwerhe obulamu bwe siku namango.⁴⁸Nyono nye bilyo byobulamu. ⁴⁹Bayisho balyaga amanwa omu rungu bafa.⁵⁰Ebila bili bilyo biyandagere kurhenga omu mpingu, oku omuntu aka bilya arha chifa. ⁵¹Nyono nye bilyo byo bulamu birhengere empingu, omuntu akalya ebi bilyo alama esiku zoshi, nebilyo nahana nyono gomubiri gwani enyanya zobulamu bwe gulu.⁵²Lero aba yahudi barhongana bonyine oku bonyine baderha, oyu muntu akashobola kurhuha omubiri gwage kurhe rhugulye? ⁵³Lero Yesu ababwira, muyemere, muyemere mba bwirire, mukaba murha lire omubiri gwa mwene omuntu, n'okunywa eshagama yage, murha gwerhe obulamu omu kagarhi kenyu.⁵⁴Owalya omu biri gwani n'okunywa eshagama yani aherhe obulamu bwesiku namango nani njo namu fula omu siku zi zinda. ⁵⁵Bulala omubiri gwani bili bilyo byo bushinganyanya, neshagama yani gali menji gobu shinganyanya. ⁵⁶Owalya omubiri gwani n'okunywa eshagama yani ana yikala omu kagarhi kani nani omu kagarhi kage.⁵⁷Nkoku darha alamire yiwa ntumaga nyono, nani ndamire oku darha, kugenderera owandya analama oku nyono. ⁵⁸Ebila bili bilyo biyandagere kurhenga empingu birhali nkebi bayisho balyaga banafa. Si ahubwe owalya ebyo bilyo analama esiku zoshi. ⁵⁹Eyila myazi ayiderhaga omu sinagogi eyaba aherhe ayigiriza eyola e Kapernaumu.⁶⁰Lero bantu banene omu kagarhi kentumwa zage, babere bayunva baderha, ogula mwazi gukomere, ndewaka gala kugu yunva? ⁶¹Yesu amenya omu kagarhi kage oku entumwa zage zagayire ogola mwazi, aba bwira, kurhe ogula mwazi gwaba gayisize?⁶²Kurhe byaba lero, hano mubona mwene omuntu azamuka emunda arhulaga burhanzi? ⁶³Omuka, goguhira mobulamu, omubiri ntacho gumalire, emyazi mbabwirire eli ya muka, kandi ya bulamu.⁶⁴Aliko hali abandi omu kagarhi kenyu barha yemerere, bulala Yesu alimenyere kurhenga omu rhondero bande barha yemerere, nande njo wamu lenganya. ⁶⁵Aderha, ntyo mba bwirire, ntaye waka shobola kuja emwani akaba arha hamagerwe na darha.⁶⁶Enyanya zantyo, banene omu kagarhi kentumwa zage bagaluka enyuma, barha chigendaga naye. ⁶⁷Lero Yesu abwira balala ekumi naba biri, kurhe nenyu mwalonza kugenda? ⁶⁸Lero Simoni Petro amushubiza, Nahano, rhuje ngahe?woyo ogwerhe emyazi yobulamu bwesiku zoshi. ⁶⁹Nerhu rhwa yemerere, rhwa menyere, oku woyo we mugishwa wa Nyamuzinda.⁷⁰Yesu ashubiza, ka ntaba londolaga mwewe ekumi naba biri? na muguma wenyu ali Lyangombe? ⁷¹Aderheraga Yuda, mwene Simoni Esikariyoti, bulala oyo yiwe mulanganye, naye ali muguma mubala ekumi naba biri.

7

²N'olusiku lukulu lwaba yahudi, lusiku lukulu lwe bilalo lwaliri hofi.³Ntyo, bene babo bamubwira, rhenga hanola, oje ebuyahudi, entumwa zawe bagale bona emilimo oli kola. ⁴Bulala ntamuntu waka jira ekinwa oku hwe, naye yenyine alonza oku menyikana. Okajira ebila ntya, ntyo ochimenyese oku gulu.⁵Bulala chiro na bene babo barha muyemeraga. ⁶Ntyo Yesu abwirabo, harhazi gera akasanzi emwani si akasanzi kenyu esiku zoshi kaliho. ⁷Egulu lirhaka bagaya mwewe, aliko nyono lyana ngaya, bulala nyono mpamiriza oku akasi kage kali kabi.⁸Mwewe muje okulusiku lukulu, nyono ntashwira genda kulya olusiku lukulu, bulala harhazi gera akasanzi kani. ⁹Naye abere ama bwirabo ebyola, ayikala ntyo ntyo eyo munda e Galilaya.¹⁰Aliko amango bene babo bachigera okulusiku lukulu, ntyo naye agenda, okwihe. ¹¹Ntyo aba yahudi bamulonza bamulonza oku lusiku lukulu, baderha, ngahali oyola?¹²Haba aka hinda kanene omu kagarhi komushimanano enyanya zage. Abandi baderha, ali muntu mwinja. Abandi baderha, arhali ntyo si aherhe ahebeka omu shimanano. ¹³Aliko nta muntu wamuhanire bwinja bwinja, enyanya zokuyubaha aba yahudi.¹⁴Haba aha garhi garhi kolusiku lukulu, Yesu aja omu kanyanuzinda, ayigiriza. Abayahudi basomerwa baderha, kurhe agalaga kumenya obo bwenge? oyula orha somaga? ¹⁶Lero Yesu aba shubiza, aderha, okuyigirizwa kani kurhali kwani nenyine, si kulikolala wanderhaga.¹⁷Omuntu akalonza oku kola obulonza bwage, ana menya engani yebyola nayigirize oku yarhengaga emwa Nyamuzinda, changwe erhi nyono mperhe naderha oku mubiri gwani nenyine. ¹⁸Olala oderha oku mubiri gwage, alonza oku chizamula, yewe yenyine, si olala olonza azamulwe nola wamuhekaga oyo buli bushinganyanya, nomu yewe murhali echaha.¹⁹Kurhe; Musa arhali bahere ama rhegeko? chiro nanta muguma wenyu ojira elyo rhegeko. oku muli lonza oku nyirha? ²⁰Omushimanano gwamu shubiza, nkaba oherhe abazimu ? ndoherhe alonza oku kuyirha?²¹Yesu ashubiza bo, abwirabo, nyono najirire kasi kaguma, nenyu mweshi mwaka somererwa. ²²Musa abahere oku kembulwa, aliko arhali oku kwa rhenga emwa Musa, si oku badarha, nenyu olusiku lwe sabato mwana kembulwa omuntu.²³Intyo akaba omuntu bishinganene oku kembulwa olusiku lwe sabato, yi oku kembulwa kwa Musa njikwaka vunikamo, okumwama nkunjira amalanga nyono okubona nafumya omuntu oku lusiku lwe sabato? ²⁴Ntyo mumenye mwaka chirana olubanja lwa masu konyine, si muche olubanja lushinganene.²⁵Ntyo abantu be Yerusalemu baderha, ka arhali oyula yibaherhe balonza mpu bamu yirhe? ²⁶Nobo; aherhe aderha bwinja bwinja chiro barhana mubwirire omwazi; nkabaga abo bakulu bamenyere obushinganyanya oku oyula ye Kiristu. ²⁷Aliko oyula, rhuyinji emunda arhenga, si Kiristu amango ayinja ntaye we menye emunda arhenga.²⁸Ntyo Yesu abanda endulu omu mulenge gunene omu kanyamuzinda aherhe ayigiriza n'okuderha, nyono munyinji, nemunda ntenga muna yinji yo, chiro ntayinjaga oku mubiri gwani, yiwa nderhaga ali wabushinganyanya ola murhenji mwewe. ²⁹Nyono muyinji, bulala ntenga emwage nayewe yiwa ntumaga.³⁰Ntyo balonza oku mufarha, aliko ntaye walonzeze oku lambula okuboko kwage kwa mufarhe bulala akasanzi kage karhalizi lonza gera hofi. ³¹Nbantu banene omu mushimanano bamuyemera, baderha, emango Kiristu ayinja, kurhe; nja jira ebisomerene binene kulusha ebila aherhe ajira oyula? ³²aba Farisayo bayunva olubaga lulilwa bazana enyanya zage, ntyo abakulu bama kohani naba Farisayo barhuma abakozi mpu bamufarhe.³³Ntyo Yesu aderha, kasanzi katyu, ndi haguma nenyu, oku buzinda nana genda emwage yewe wa mpekaga. ³⁴Nji mwandoza murhana mbona, nemunda ndi mwewe murhakajayo.³⁵Ntyo abayahudi barhangira oku derha, oyula njaja ngahe yirhurha mubona? mpu jaja ahagarhi habalala baherere omubupagani, kanjo ayigiriza aba pagani? ³⁶Kinwa kichi ekyola aderhere, nji mwandoza murhana mbona nemunda ndi mwewe murhakajayo?³⁷Chiro nolusiku lobuzinda olo lusiku , lusiku lunene lolu siku lukulu? Yesu ayumanga aderha n'omulenge gunene, omuntu aka yunva enyorha, aje emwani anywe. ³⁸Owaka nyemera nyono, nkoku amandiko gaderhere, enyinji eshonko ya menji gobulamu garhenga omu kagarhi kage.³⁹Nogola mwazi aguderhaga omukagarhi ke myazi ya roho, olala aba muyemere njibamu yankirira okubusinda, bulala muka arhalizi yunjula bulala Yesu arhaliza kuzibwa.⁴⁰Ntyo abandi omu mushimanano bachiyunva eyo myazi, baderha, okunali oyula, yemulebi. ⁴²Amandiko garhali derhere oku Kiristu yerhenge omu lugo lwa David, n'oku rhenga e Bethelehemu, omu chig aliyikeremo Daudi?⁴³Ntyo, haja olubero omu lubaga enyanya zage, ⁴⁴Enyanya zaho, balonza oku mufarha, aliko ntamuntu walambwire okuboko kwage kwamufarhe.⁴⁵Ntyo, bala bakozi bagendera bala bakulu bama Korohani, naba farisayo nabo ba bwirabo, kurhe kumurha mulerhere? ⁴⁶Bala bakozi bashubiza bo arhaza derha omuntu yeshi yeshi nkoko yula aherhe aderha.⁴⁷Ntyo aba farisayo baba shubiza, kurhe; nenyu mwama rhebekwa? ⁴⁸ Inde omu kagarhi kabakulu, wamu yemerere, chango omu kagarhi kaba farisayo? ⁴⁹Aliko olubaga nabala barha menyere amandiko bavumirwe.⁵⁰Abwira bo Nikodemu (olala wamushimbaga mira, bulala alimuguma mubo), ⁵¹kurhe; amarhegeko gerhu gahanire omuntu embere muntu amuyunvirize oburhanzi n'oku menya ebya herhe akola? ⁵²Bamushubiza, bamubwira, kurhe, nawe warhengaga e Galilaya.⁵³Olonze, wabona oku kurhenga e Galilaya harha rhenga omu lebi.

8¹Bagenda bulimuguma emwage, naye Yesu agenda kugera omu misozi ye mizeyituni. ²Chiro esezi lichi hika, aja kandi omu kanyamuzinda, nabantu boshi bamushimba, naye ayikala, arhondera aba yigiriza. ³Balwandiko naba farisayo bamulerhera omukazi bashimanire aherhe abaraga, bamurhabika aha garhi garhi.⁴Bamubwira, mwigiriza, oyula mukazi rhwamushimanire alijira obumaguza. ⁵Lero omu marhegeko, Musa ali rhurhegekere oku bashurha amabale abala bakazi bobula borhere, nawe kurhe oderhere? ⁶Bali bamubwira ogula mwazi omu kumu geza, libabona obulyo boku musidaka, aliko Yesu ashurhama ayandika no mudoke gwage oku budaka.⁷Nabo bagenderera oku mubaza, ayinamuka abwirabo, olala orhagwerhe echaha aha kagarhi kenyu abe waburhanzi kumubanda ebale. ⁸Ashurhama kandi ayandika no mudoke gwage yewe yenyine oku budaka⁹Nabo babere babiyunva, enkengero zabo zaba buranya, bagenda muguma oku muguma, barhonderera oku mushaja mpaka oku wabuzinda wabo, hayorha Yesu yenyine, nolala mukazi eya yumangire aha garhi garhi. ¹⁰Yesu ayinamuka ntamuntu achibwene arhali ola mukazi, amubaza, mukazi we, ngahe balala baku buranyaga bali? kantaye woku chirire olubanja oku wayagire? ¹¹amu bwira ntaye, Nahano. Yesu amu bwira, chiro nani ntaku chirire olubanja. Kijendere, orhanahira okashuba jira echaha. ]¹²Kandi Yesu amu bwira aderha, nyono bobumoleke bwe gulu, onkulikire arha kagera omu mwizimya haba nehityu, aliko aba n'obumoleke bwa kalamu. ¹³Lero aba farisayo bamu bwira, woyo oki hamirize wenyine, obuhamiriza bwawe arhali kubili.¹⁴Yesu abashubiza, ababwira, akaba nyono mperhe naki hamiriza nenyine, obu hamiriza bwani kubinali, bulala nyinji emunda narhengaga nemunda naja, aliko mwewe murhenji emunda narhengaga nemunda naja. ¹⁵Mwewe mucha lubanja omu kukulikira ebyo mubiri, nyono ntachira muntu olubanja. ¹⁶Nka nyono nkacha olubanja, eyi kubinali, bulala nyono arhali nenyine neli, aliko ndi haguma nolala wantumaga.¹⁷Kandi omu marhegeko genyu hayandikirwe ntya, obuhamiriza bwa bantu babiri eyi kubinali, ¹⁸nyono nyeli naki hamiriza nenyine, na darha wa ntumaga ana mpamiriza.¹⁹Lero bamu bwira, yisho ngahe aba? yesu aba shuza, nyono murha nyinji, kurhe mwakaja mwa menya darha? nka mwaka menya nyono mwaka menya na darha. ²⁰Eyila myazi ayiderhaga aherhe ayigiriza omu kanyamuzinda, omu busika bwe nguli, ntaye nomuguma wamu farhire, bulala ekasanzi kage karhalizi hika ho.²¹Kandi ashuba kuba bwira, nyono najenda, aliko mwewe njo mwa nshonda, nenyu njomwaba eyi muli omu byaha byenyu, emunda naja murhaka menya enjira. ²²Lero aba yahudi baderha, kurhe, wakiyirha?bulala aderhere, nyono nagenda murhakana menya nemunda naja?²³Aba bwira, mwewe muli beshishi, nyono ndi we nyanya, mwewe muli balinolagulu, aliko nyono ntali womu linola gulu. ²⁴Enyanya zecho, nalibabwirire oku njo mwafa omu byaha byenyu, bulala murha yemerere oku nyono nye yewe, njo mwafa omu byaha byenyu.²⁵Kandi bamu bwira, woyo obande? Yesu aba bwira, echo mbabwirire kubinali. ²⁶Ngwerhe binene naka derha noku bachira olubanja, aliko owa ntumaga aba mushinganyanya, nyono muyunva, echola kinderha omu gulu, ²⁷Kiro barha menyaga okwaherhe aba bwira eshe.²⁸Lero Yesu ababwira, hanonjo muba mwayusize kuzamula omwana wo muntu, gemango njo mwamenya oku nyono nye yewe, n'oku nyono ntajirire omwazi oku nkengero zani, aliko oku darha anyigirizaga kumperhe naba bwira. ²⁹Yewe wantumaga ndi haguma naye, arhandekaga nenyine, bulala mperhe nakola esiku zoshi ebi musimisa ³⁰Yewe abere aba aherhe aderha ebyo, banene bamuyemera.³¹Lero Yesu abwira abayahudi bamu yemerere, mwewe muka bera omu mwazi gwani, eyi mukola ntumwa zani zishinganene. ³²kandi mwana menya obushinganyanya, n'obo bushinganyanya bwana bashwekula. ³³Bamu bwira, rhwewe rhuli luburho lwa Ibarahim, ntalusiku rhwabere baja bomuntu yeshi, kurhe woyo wakaja wa derha okunjo rhwa shwekulwa?³⁴Yesu aba shubiza, muyemere, muyemere, naba bwira, nkasi yeshi okola echaha, aba muja wechaha. ³⁵Kiro n'omuja arhabera omu mwage esiku zoshi, aliko omwana yewe abamo esiku zoshi. ³⁶Lero omwana akaba mushwekula, mwanaba bashwekula omubushinganya.³⁷Nyono nyinji oku mwewe muli luburhwa lwa Ibrahimu, aliko yimwalonza kunyirha bulala ogo mwazi gurhali omu kagarhi kenyu. ³⁸Ebina bwene emwa darha, bindi naderha, nenyu konoko, ebi mwa yunvirhe emwa yisho bimuli mwa kola.³⁹Baderha, bamushubiza, darha ye Ibrahimu], Yesu aba bwira, nkamwaliri bana ba Ibrahimu singa muherhe mwa kola emirimo ya Ibrahimu. ⁴⁰Aliko lero mukola mwa lonza kunzamula nyono, omuntu nabwirire eyi kubinali, ebi nayunvirhe emwa Nyamuzinda, Ibrahimu arhajiraga okola. ⁴¹Mwewe muherhe mwakola emirimo yaba yisho. Nabo bamu bwira, rhwewe rhurha burhwaga omu bumaguza, rhujira darha muguma, ye Nyamuzinda.⁴²Yesu aba bwira, nka Nyamuzinda aliri yisho, mwewe mwaka nsimire, bulala narhengaga emwa Nyamuzinda, kandi nayinjire, aliko ntayinjaga oku nkengero zani, aliko kolala wantumaga. ⁴³Kirhumire murha menya ebi mperhe naba bwira? bulala mwewe murhaka yunva omwazi gwani ⁴⁴Mwewe munali bayisho, Lyangombe, nenyifinjo za yisho zimuna kola. Ola munizi kurhondera oku murhangiro, nanta lusiku mwa yumangire omu bushinganyanya, bula murha gwerhe obu shinganyanya omu kagarhi kenyu. Olala oderha obubehi, aderha ebyage byage yenyine, bulala yewe ali mubeshi, neshe konoko.⁴⁵Nyono, bulala nderha obushinganyanya, murhaka nyemera. ⁴⁶Nde mumweshi ompamiriza oku nyono ndi munya chaha? nani nka derha obu shinganyanya, mbwene nka murha nyemerere. ⁴⁷Olala oli wa Nyamuzinda ayunva omwazi gwa Nyamuzinda, mwewe murhaka yunva bulala murhali ba Nyamuzinda.⁴⁸Abayahudi bamu shubiza, bamubwira, rhwewe rhurhali rhuderhere bwinja koli musamariya, ogwerhe n'abazimu? ⁴⁹Yesu aba shubiza, nyono ntali mu lyangombe, nyono nkenga darha, nenyu mwana yirha olukengo lwani.⁵⁰Nyono ntalonza obukuze bwani, hali owo kulonza hali nowo kucha olubanja. ⁵¹Muyemere, muyemere, mbabwirire, owaka farha omwazi gwani, arhaka chibona olufu esiku namango.⁵²Lero abayahudi bamubwira, rhwama rhegera oku lyangombe akulimo. Ibrahimu afire, nabalebi bafire, nawe yiwaderha, oku omuntu akafarha omwazi gwawe, arhaka chibona olufu esiku namango. ⁵³Woyo oba mukulu kulusha darha Ibrahimu nobo afire? Nabalebi bafire. Oherhe wachijira nde?⁵⁴Yesu aba shuza, nyono nka kizamula nenyine, oku kizamula kwani ntacho kumalire, owaka nzamula ali darha yolala muherhe mwaderha mpwaba Nyamuzinda wenyu. ⁵⁵Nobo mwewe murha muyinji, aliko nyono muyinji. nkola naderha kunta muyinji, elinamaba mubeshi kuguma nenyu, nobo muyinji, nomwazi gwage ngufarhire. ⁵⁶Ibrahimu, yisho, akishinga kulala akabona olusiku lwani, yewe ana mbona, akishinga.⁵⁷Lero abayahudi bamubwira, woyo werhazi bona myaka makumi marhano, ngahe wabonaga ku Ibrahimu? ⁵⁸Yesu aba bwira, muyemere, muyemere, mbabwirire, yewe Ibrahimu arhaza kubaho, nyono yimbaho. ⁵⁹Lero barholagula amabale bamukubirhe, Yesu akibisha, hanaho arhenga omu kanyamuzinda.

9¹Abere agera abona omuntu, mpumi kurhenga kurhengera aburhwa. ²Entumwa zage zamubaza, za derha, waliha, ndewakolere echaha, akaba oyu muntu chango aba busi bage, yaburhwa erhi mpumi?³Yesu abashuza, oyu arha kolaga chaha, chango ababusi bage, aliko emirimo ya Nyamuzinda egalagale omu kagarhi kage. ⁴Birhuhunire rhukole emirimo yolala warhurhumaga bulala bwa chere, obudufu bwahika erhiyintaye wachigali kola. ⁵Ekichanji ndi omwigulu, nyono buli bumoleke bwe gulu.⁶Abere amala kubi derha, achira ahashi, abumba ebyondo oku machanira, abishiga empumi oku mbonyi za masu. ⁷Amu bwira, genda, oshuke amasu omu mbeye ye Silohami (kokuderha, eyi barhumire). lero agenda kuyoga, agaluka eyali abona.⁸Lero abaturanyi bage, bala bamubonaga mira eri ahuna, baderha, ka oyula arhali yoyula aliyikere ahashi n'okuhuna? ⁹Abandi baderha, yewe. Abandi baderha, nanga, aliko ashushire naye. Yewe yenyine aderha, nyeyewe.¹⁰Lero bamu bwira, kurhe amasu gawe gabonaga? ¹¹Aba shubiza, omuntu oyirikirwe Yesu ajirire ebyondo, abinshiga oku masu ambwira, genda omu lwinji lwe Silohami oyoge, lero nagenda nayoga, nava nabona. ¹²Bamubwira, ngahe ali oyo? aderha, ntamenyere.¹³Lero bamuheka emwa bafarisayo ola wali mpumi kurhenga mira. ¹⁴Nantyo lwali lusiku lwe sabato amango Yesu abumbaga ebyondo byoku mufumya amasu. ¹⁵Lero abafarisayo nabo kandi bamubaza, kurhe wagalaga kufuma? Aba bwira, alimpebere ebyondo oku masu, nayoga, nantyo nabona.¹⁶Lero banene omu bafarisayo baderha, oyu muntu arha rhengaga emwa Nyamuzinda, bulala arhakengere esabato. Abandi baderha, kurhe omunya byaha aka akagali kola ebisomerene bili nkebi? Honaho barha chiyunvikana. ¹⁷Lero babwira eyo mpumi obwa kabiri, kurhe woyo woderhere emyazi yage oku akufungwire amasu ? Aderha, ali mulebi. ¹⁸Ntyo abayahudi barha yemeraga emyazi yage oku aliri mpumi ana gala kubona chiro bahamagala ababusi bage boyola wagalaga kubona.¹⁹Babazabo baderha, ka oyula yemwana wenyu? oyola muherhe mwaderha mpu aburhwaga yimpumi? kurhe agalire kubona lero? ²⁰Ababusi bage bashubiza bo, baderha, rhumenyekere kwali mwana werhu, ana burhwaga yeli mpumi, ²¹Aliko okuntu abwene, rhurhaka menya, rhurhana menyere nde wamu fumyaga, mumu baze yewe yenyine, yewe ali muntu okulire, achiderhera yewe yenyine.²²Ababusi bage baderhaga ntyo bulala bali bayubahire abayahudi, bulala abayahudi bali bamenyere oku aka muderha oku ali Kiristu, banamukula omu sinagogi. ²³Checha rhumaga aba busi bage baderha, ali muntu okulire mumubaze yewe yenyine.²⁴Nantyo bahamagala oyo muntu wali mpumi obwakabiri, bamu bwira, ohe Nyamuzinda obukuze. Rhwewe rhumenyere oku oyo muntu aliri munya byaha. ²⁵Nantyo oyo muntu ashubizabo, akaba yewe munya byaha ntenji, menyere mwazi muguma oku naliri mpumi nantya lero ndibona.²⁶Nantyo bamubwira, bichi akujirire? aku fungwire amasu oku bulyo buchi? ²⁷Aba shubiza, namalire kuba bwira chiro murhana yunvirhe, oku mulilonza okushubi yunva kandi? Nenyu mwalonza kuba ntumwa zage? ²⁸Lero bamugaya, baderha, woyo oli ntumwa yage, rhwewe rhuli ntumwa za musa. ²⁹Rhwewe rhumenyere oku Nyamuzinda aliderhere na Musa, aliko oyola rhurhenji omunda arhengaga.²⁸....... ²⁹......³⁰Oyo muntu abashuza, ababwira, ebila bili bisomerene] akaba murhamenya emunda arhengaga, nobo anfumizye amasu. ³¹Rhuyinji oku Nyamuzinda arha yunviriza abanya byaha, aliko omuntu akaba akenga Nyamuzinda, n'oku kola obulonza bwage, anayunva noyola.³²Kurhengera aho, birhayunvikene oku oyo muntu wafumyaga amasu g'empumi, aburhwaga mobola borhere. ³³Oyola nkarha rhengaga emwa Nyamuzinda, ntacho nechiguma aka galire kukola. ³⁴Bamushuza, bamubwira, bashalama, woyo waburhwaga omu byaha, bobo okola warhu yigiriza rhwewe? Bamukabula embuga.³⁵Yesu ayunva oku bamukabwire embuga naye abere abibona aderha, woyo oba oyemerere mugala wa Nyamuzinda? ³⁶yewe ashuza aderha, inde Nahano, inde wundi naka yemera? ³⁷Yesu amu bwira, wamu bwene, anali oyo oliderha nawe. ³⁸Oyo muntu aderha, nayemerere, Nahano, amufukamira.³⁹Yesu aderha, Nyono nyinjire omugulu enyanya zokuhanwa li empumi zibone, nabali bona zibe mpumi. ⁴⁰Baguma omu bafarisayo baliri haguma naye bayunva ebyola, bamubwira, kurhe, rhwewe nerhu rhuli mpumi? ⁴¹Yesu abwirabo, nkamwaliri mpumi, murhakabere nechaha, aliko lero muli derha, rhuli rhwabona, intyo chaha chenyu chigenderere.

10

²Ogera omu lunvi aba lungere we ntama.³Omungeri achingulira oyola, n'entama zana yunva omulenge gwage, naye anahamagala entama oku mazino gazo n'okuziheka embuga. ⁴Yewe eya hulusa entama zage embuga, ana zirhanga kuhuluka, n'entama zana mukulikira, bula zimenyere omulenge gwage.⁵Omuhisi arha zikulikira haba nakatyu, si ahubwe zana mulibirha, bulala zirha menyere omulenge g'omuhisi. ⁶Ogo mugani Yesu aba bwiraga, saliko bowe barhamenyaga bichi alonzaga oku babwira.⁷Lero Yesu ashubi babwira, muyemere, muyemere, mbabwirire, nyono nye lunvi lwe ntama. ⁸Boshi bantagaga bishambo nabanyazi, aliko entama zirha bayunvirizaga.⁹Nyono nye lunvi, omuntu aka gerera emwani ana chunguka, ajamo n'okurhenga, yewe abona ebyokulya. ¹⁰Omwizi ayinja omukuzimba n'okuniga, n'okushereza, nyono nayinjire yibaba n'obulamu kandi babu bone bwenene.¹¹Nyono nye lungere lwinja. Lungere mwinja ahana obulamu bwage enyanya ze ntama. ¹²Omuntu w'oluhembo arhaba lungere, olala entama birhali birugu byage, anabona ekishengera chayinjire, analeka entama analibirha, n'ekishengera chana yinja chana zifarha n'okuzishandaza. ¹³Oyola alibirha bula ali muntu w'oluhembo chiro n'emyazi yentama ntacho bimu bwirire.¹⁴Nyono nye lungere mwinja, nabali bani nyinjibo, nabali bani banyinji nyono. ¹⁵Nkakula darha anyinji nani nyinji darha, nani nana hana obulamu bwani enyanya z'entama. ¹⁶Ngwerhe ezindi ntama zirhali zeki kishumba, ezo nazo nshinganene oku zilerha, n'omulenge gwani zabuyunva, oku buzinda kwaba kigusho kiguma na lungere muguma.¹⁷Kwako kasanzi darha ansima bulala nanahana obulamu bwani yinshuba kuburhola. ¹⁸Nta muntu waka nkulira, kandi nyenyine nana hana. Nyono ngwerhe obushobozi boku buhana, ngwerhe n'obushobozi b'okushiba rhola, elyo rhegeko na li yankiriraga emwa darha.¹⁹Hashubiyinja okurha yunvikana kwabayahudi, enyanya yeyo myazi. ²⁰Banene babo baderha, aherhe abazimu oyula, kandi aherhe abazimu, oku muli mwamu yunviriza? ²¹Abandi baderha, eyola myazi erhali yomuntu oli mwabazimu. kurhe abazimu baka fungula empumi amasu?²²Lero eyo munda e Yerusalemu yaliri olusiku lukulu lwakanyamuzinda, chali chihe che mboho. ²³Na Yesu aliri alambagira omu kanyamuzinda omu lunvi lwa Sulemani. ²⁴Lero abayahudi bamuzunguluka bamu bwira, kugera mangochi warhu lemerera obulamu bwerhu, akaba woyo we Kiristu orhubwire bwinja bwinja.²⁵Yesu ashubizabo aba bwira, aliko murha yemerere emilimo yoshi ndinakola oku zino lya darha oku zimpamirize. ²⁶Aliko mwewe murha yemerere bulala murhali omu kagarhi k'entama zani.²⁷Entama zani ziyunva omulenge gwani, nani nziyiyinji, nazo zinkulikira. ²⁸Nani nana ziha obulamu bwe siku namango, nalusiku luguma barhaka hera, nanta muntu wezikule omu maboko gani.²⁹Darha wampaga aba ali mukulu kulusha abantu boshi, chiro nanta muntu waka kulabo omu maboko gani. ³⁰Nyono na darha rhuli baguma. ³¹Kandi abayahudi bashubi rhola amabale mpu bamushurhego.³²Yesu aba bwira, emirimo minja naba yerekereyo, erhenga emwa darha, kweyi milimo yoshi, mwama nshurha amabale? ³³Abayahudi bashubiza, enyanya ye milimo minja rhurha kubandire amabale, saliko wagaya gwize, bulala woyo weli mwene omuntu oli wachijira wenyine oku oli Nyamuzinda.³⁴Yesu aba shubiza, kabirha yandikirwe omu marhegeko genyu oku nyono nendi naderha nenyu, mweba lyangombe? ³⁵Akaba ayirikirwebo ba lyangombe bala bajirirwe n'omwazi gwa Nyamuzinda, (nolwandiko lurhakafa lwafire) ³⁶Kurhe eyi darha acheseze, amurhuma omugulu, nenyu yimwa mubwira, wagayagwize, bulala waderhere, nyono ndi mwana wa Nyamuzinda?³⁷Nkaba ntakolere akasi ka darha murha nyemeraga, ³⁸Saliko nkaka kola chiro akaba murha nyemerere, muyemere eyo milimo, mugale kumenya n'oku rhegera, oku darha ali omu kagarhi kani nani omu kagarhi kadarha. ³⁹Bashubi lonza oku mufarha, aliko arhenga omu maboko gabo.⁴⁰Ashubi genda elunda lwe Yordani, kugera olunda Yowane aliriko omango aliherhe adubika burhanzi, ayikala eyo munda. ⁴¹Nabantu kamama bamushimba, baderha, Yohana oku bushinganyanya arhajiraga ebisomerene byoshi, aliko byoshi Yowane aderhere oku myazi yage ebyola byali byokuli. ⁴²Nabo banene bamuyemera eyo munda.

11¹Haliri muntu muguma orha chishobwere, Lazoro w'e Betaniya, w'omukihugo haguma na Mariya na Marta, mwali wabo. ²Yolala Mariya washigaga Nahano amavurha, amushangula amagulu n'enviri zage, yolala Lazoro musheje wabo waliri mulwala.³Lero abola balibabo, barhuma oburhumwa emunda ali baderha, Nahano, olala osima alwalire. ⁴Yewe Yesu abiyunva, aderha, obula bulwala burhali bwalufu, aliko ali enyanya z'obumoleke bwa Nyamuzinda, yi mugala wa Nyamuzinda azamulwa koyola.⁵Naye Yesu alisimire Marta mwaliwabo Lazaro, ⁶Abere abona kwarha shobwere, ayikala ahola aliri siku ebiri. ⁷Enyuma zayo abwira entumwa zage, rhushubire ebuyahudi.⁸Entumwa zage zamubwira, Nahamwerhu, lishinjo abahayudi baliri bakulonza mpubaku bande amabale, nawe washubira yo? ⁹Yesu ashubiza bo, akasanzi k'ezuba karhaba sa ekumi n'ebiri? omuntu aka genda ezuba arha sirhala, bula aherhe abona obumoleke bwe gulu.¹⁰Aliko aka genda obudufu ana sirhala, bulala obumoleke burhali omu kagarhi kage. ¹¹Aderhaga ebyo, buzinda enyuma waho, aba bwira, mwira werhu, Lazaro, alyamire, aliko najayo nje kumuzusya.¹²Lero entumwa za mubwira, Nahano akaba alyamire, afuma. ¹³Aliko Yesu alya aderhere emyazi yo lufu lwage, nabo bakengera okwaherhe abwirabo emyazi yokuja ero. ¹⁴Lero Yesu abwirabo bushinganyanya, Lazaro, afire.¹⁵Nani nsimire enyanya zenyu bulala ntaliriyo, yimugala kuyemera, aliko rhuje emwage. ¹⁶Lero Tomasi oyirikwa, Pacha, abwira azabo ntumwa, rhugende nerhu, yirhufa haguma naye.¹⁷Lero Yesu abere agera abuguna akola ali omus hinda siku ene. ¹⁸N'e Betaniya hali hofi ne Yerusalemu, lugenzi lwa sebiri. ¹⁹Nabantu banene babayahudi bali baliyinjire emwabo Marta na Maria, mpu bayinje basiririze bo oku myazi ya musheje wabo. ²⁰Lero Marta abere ayunva oku Yesu ayinjire, alibirha kuja kumu yankirikira, na Mariya eryayikere omunju.²¹Lero Marta abwira Yesu, Nahano, nka waliri hano, musheje werhu arhaka fire, ²²Aliko menyere oku hyoshi waka huna emwa Nyamuzinda, Nyamuzinda aku hahyo. ²³Yesu amu bwira, musheje wenyu afuka.²⁴Marta amubwira, menyere oku afuka omu bafuke bwabafire oku lusiku luzinda. ²⁵Yesu amu bwira, nyono nye bufuke n'obulamu, onyemerere nyono arhakafa, alama. ²⁶Nangasi olamire n'oku nyemera arhakafa chiro esiku namango. Ka oyemerere ntyo?²⁷Nechi, Nahano, nyemerere oku woyo we Kiristu, mwana wa Nyamuzinda, olala oyinjire egulu. ²⁸Amere amala kuderha ntyo, agenda, ahamagala mwaliwabo ahe hwe, aderha, mwigiriza alya akuhamagala. ²⁹Naye abere ayunva, arhenga juba juba, amushimba.³⁰Yesu arhalizi gera mwekyo kishagala, alichili ahola amuyankiriraga Marta. ³¹Lero aba yahudi baliri ahola na Mariya omunju, bali bamu siririza, babere babona kurhe arhengere juba n'oku genda, bamu kulikira eri bamenyere mpwakola ewa shinda yalakira eyo munda. ³²Lero Mariya abere agera ahola Yesu aliri n'oku mubona, achikuba omu magula gage amu bwira, Nahano, nka waliri hanola, mwene werhu arhakafire.³³Lero Yesu abere amubona ali alaka, nabayahudi bamu kulikire nabo bali balaka, agaya omu murhima gwage. ³⁴Aderha, ngahe mwamu hebere? Bamu bwira, Nahano, oyinje olole. ³⁵Yesu alaka.³⁶Abayahudi baderha, olole kurhe alimusimire. ³⁷Aliko abandi baderha, oyula yiwafumyaga ela mpumi amasu? arhagalire kufumya n'oyula arhafaga?³⁸Lero Yesu naye yagayire omu murhima gwage, agera oku shinda. Nolo lwali lugurhu, n'ebale libikirwe enyanya zage. ³⁹Yesu aderha, mukule ebale. Marta, mwaliwabo owafire, amubwira, Nahano, akola ali abaya, bulala alisiku ene afire. ⁴⁰Yesu aba bwira, ntali babwirire oku muka yemera mwabona obukulu bwa Nyamuzinda?⁴¹Lero bakula elyola bale. Yesu azamula amasu omu chanya aderha, darha, nkukuzize bulala onyunva. ⁴²Nanyinji oku onyunviriza esiku zoshi, aliko enyanya zolu lubaga luli lwa lola, nderhere ntya, yibagala kuyemera oku woyo wawantumaga.⁴³Naye eyayusa derha ntyo ayama oku mulenge gunene, Lazaro, oyinje eno munda. ⁴⁴Arhenga embuga oyola wali afire, ashwekere ebitambara omu masu n'oku maboko, namasu gage gashwekere n'ebitambara. Yesu aba bwira, mumushwekule muna muleke agende.⁴⁵Aba yahudi banene bayinja emwa Mariya, n'oku bona ebya ajirire. Bamuyemera. ⁴⁶Aliko abandi bagenda emwaba farisayo, babwirabo ebi Yesu ajirire.⁴⁷Abakulu bama kohani naba farisayo babuganana n'enshimanano yabakulu, baderha, bichi rhuli rhwajira? Bulala oyula muntu aherhe ajira ebisomezo binene. ⁴⁸Rhuka muleka ntya, abantu boshi bamuyemera, naba roma bana yinja banarhukula aha rhwaliri omu chihugo cherhu.⁴⁹Muguma mubo, Kayafa, yiwaliri mugingi mukulu mogo mwaka, abwirabo muwe murhenji omwazi goshi goshi, ⁵⁰Chiro murhenji oku bishinganene muntu muguma afe enyanya zabantu lyo echihugo choshi chirha hanwa.⁵¹N'ogola mwazi arhaguderhaga oku mubiri gwage yewe yenyine, si bulala aliri mugingi mukulu mogola mwaka, alebaga enyanya za Yesu okwafa enyanya z'olubaga. ⁵²Chiro arhanali nakolola lubaga lonyine, haguma nantyo agushe abana ba Nyamuzinda balala balishandazizwe libaba mu muguma. ⁵³Kurhenga ago mango bajira ehano lyoku muyirha.⁵⁴Checha rhumaga Yesu arha lambagiraga oku mugaro garo aha garhi kaba yahudi, avarhenga eyo, aja hofi n'omwirungu, omu lubibi n;echihugo chihamagalwa Efurahimu. Ayikala eyo munda haguna n'entumwa zage. ⁵⁵N'epasaka yaba yahudi yaliri hofi, n'abandi barhenga omu mashwa kuja e Yerusalemu embere we pasaka, yibagala kuchi chesa.⁵⁶Intyo, balonza Yesu, baganira eli bayumangire omu kanyamuzinda, kurhe mubwene? karha yinja muzino siku zikulu? ⁵⁷Abakulu babagingi, naba farisayo balibahanire erhegeko oko muntu waka menya ahali alerhe omwazi libagala kumu rhula.

12¹Ntyo, siku ndarhu pasaka arhazi kuba, Yesu agera e Betaniya ahaliri Lazaro, olala Yesu afulaga omu bafu. ²Bamurheganyiza obuhya eyo munda, naye Marta akolera ho, na Lazaro aliri muguma wabola bali bayikere balya haguma naye. ³Ntyo Mariya arhola omulengo gwa mavurha gachere g'engulo nzibuzibu. Ashiga Yesu amagulu, amushangula amagulu n'enviri zage, neyola nju yayunjula mpumulo yago mavurha.⁴Ntyo Yuda Esikariyote muguma w'entumwa zage olala wamuhana, aderha, ⁵Gurhe aga mavurha garhagulwaga oku furanga maganasharhu, barhaziha abarha chishobwere? ⁶Naye aderhaga ntyo arhali kubonera abarha chishobwere obonjo si bulala chali chishungu, yiwana gendaga abika enguli yabo, Agenda azimba ebilimo.⁷Yesu Aderha, muleke agabike kuhika olusiku lwani loku mpamba. ⁸Bulala muli nabarhachishobwere esiku zoshi haguma nenyu. Si murhali haguma nani esiku zoshi.⁹Ntyo abantu banene ahakagarhi kabayahudi bamenya okwali eyomunda, nabo Bayinja, arhali enyanya z'a Yesu konyine, sibabone na Lazaro, olala Yesu afulaga omubafu. ¹⁰Nabo bakulu baba gingi bajira empanulo yokuyirha Lazaro, ¹¹Bulala enyanya zage banene omu bayahudi balibachibalirwe, bayemera Yesu.¹²Olusiku lwakabiri lwage bantu banene bali bayinjire kulola oku lusiku lukulu lokwagerere e Yerusalemu. ¹³Barhola amarhabi g'emirhi y'engazi barhenga embunga kumulinga, bajira olwamo lunene, Hozana! yemugishwa oyinjire oku zino lya Nyamuzinda, mwami yaba Israël.¹⁴Yesu aliri abwene omwana gw'endogomi, agushona ko, n'koku byayandikwaga. ¹⁵Orhayubahaga, Munyere we Zioni, olole, omwami wawe ayinjire ashonere oku mwana gw'endogomi.¹⁶Ebyo byoshi entumwa zage barha bimenyaga ahola, aliko Yesu abere ama zamulwa, g'emango bajaga bayibuka oku biyandikirwe ntyo, n'oku bamujirire ebyola.¹⁷Ntyo bamuhamiriza gula mushimanano gwali haguma naye emango ahamagala Lazaro kurhenga omu shinda amufula. ¹⁸Nenyanya zantyo omushiganano gwagenda mulinga bulala bayunvirhe kwajirire ekyola kisomezo. ¹⁹Abafarisayo bachibaza bonyine kubonyine, murhabwene ku ntacho mumalire, murhajirire omwazi goshi goshi.Mulole okwe gulu lya gendere enyuma zage.²⁰Haliri aba Yunani banene omu kagarhi kabajaga kuharamya oku lusiku lukulu. ²¹Abola bashimba Filipo muntu WE Betisayida ye Galilaya, bamuhuna baderha, Nahano, rhuli rhwalonza kubona Yesu. ²²Filipo agenda abwira Andreya, buzinda Andereya na Filipo ba bwira Yesu.²³Yesu ashubiza aba bwira, akasanzi kagereho akuzwa mugala wa Adamu. ²⁴Muyemere, Muyemere mbabwirire, emburho yengano nkerha rhogere omu kidaka, ekafa, yanayorha ntyo nkoku yanaliri. Aliko ekafa, yana burha ama lehe ganene.²⁵Osima obulamu bwage abu lenganya, n'oyangire obulamu bwage mulino gulu, oyola abubona kuhika esiku namango. ²⁶Omuntu aka nkolera, ankulikire, nahandi homukozi wani njoaba. Kandi omuntu aka nkolera, darha ana mukenga.²⁷Lero omurhima gwani gwagayire, nani kurhe nderhage? darha onchungule mukano kasanzi , aliko enyanya zebi n'koku nagerere akala kasanzi. ²⁸Darha, okuze ezino lyawe. Lero hayunvikana omulenge kurhenga empingu, nakuharamya, kandi nashubi kuku haramya. ²⁹Lero omushiganano gwali hofi hofi gwa yunviriza, baderha oku bayunvirhe omuhumo, abandi baderha, malayika aderhere naye.³⁰Yesu ashubiza aderha, ogomulenge gurhaliriho enyanya zani sigwaliriho enyanya zenyu. ³¹Lero okuchibirwa olubanja kweli gulu kuliho, omukulu weligulu akwebwa embunga.³²Nankazamulwa enyanya wekihugo nahamagala boshi emwani. ³³Aderhaga ntyo omu kuyerekana lufu luchi njo afa.³⁴Lero omushiganano gwamushubiza, rhwayunvirhe omu kitabu cha marhegeko oku kiristu abaho amango goshi, nawe kurhe wakaderha oku bishinganene omwana wa Adamu azamulwe, oyo mwana wa Adamu yende? ³⁵Lero Yesu aba bwira, obumoleke buchili haguma nenyu omu kasanzi kageke, mugenderere amango muchili n'obo bumoleke, omwizimya nji gumenye gwaka bagala, bulala ogenda omu mwizimya arhamenya omunda ali aja. ³⁶Amango muchili n'obumoleke Muyemere obo bumoleke yimugala kuba bana bobumoleke. Ntyo ku Yesu agenda, achibisha y'ibarha mubona.³⁷Aliko chiro akaba kwajirire bisomezo binene embere zabo barha muyemeraga. ³⁸Yiguyenera gula mwazi n'omulebi Isaya aderhaga, Nahano, nde wayemerere emyazi yerhu, n'okuboko kwa Nahano kwabonekene nande?³⁹Checharhumire bowe barhagali kuyemera, bulala Isaya alishubire kuderha, ⁴⁰Ahumizebo amasu, ajirire emirhima yabo bulemere, bamenye baka bona oku masu gabo, baka menya omu mirhima yabo, baka kwira nkafumyabo,⁴¹Eyola myazi Isaya aderhaga, bula alibwene obushobozi bwage, aderha n'emyazi yage. ⁴²Aliko abakulu baliri ahola banene bamuyemera, aliko enyanya zabafarisayo, barhamu hamirizaga y'ibarha libirha kubo omu Sinagogi.⁴³Bulala bali basimire obu shobozi bwa mwene omuntu ahali h'obushobozi bwa Nyamuzinda.⁴⁴Naye Yesu azamula omulenge aderha, onyemerere nyono, arha nyemerere nyono sa ayemerere owantumaga. ⁴⁵N'owandola nyono eyalolere owa ntumaga.⁴⁶Nyono nayinjire, mbe bumoleke bwe gulu, Omuntu waka nyemera nyono arhagenda omu mwizimya. ⁴⁷Omuntu akayunviriza emyazi yani akaba arha yigwarhire, nyono ntamuchira olubanja, bulala ntayinjaga kuchira egulu olubanja si ahubwe nchungule egulu.⁴⁸Owandahira nyono, akaba arhayemerere emyazi yani, agwerhe owamuchira olubanja, ogo mwazi naderhere gunjo lwamuchira olubanja lusiku luzinda. ⁴⁹Bulala nyono ntaderhaga enyanya z'obulamu bwani nenyine, s'aliko darha owantumaga, yewe yenyine antegekere ebinaderha. ⁵⁰Menyere oku erhegeko lyage buli bulamu bwesiku namango, Lero ebyola nderhere nyono, n'koku darha ambwirire kunani nambiderhere.

13¹Lero, embere z'olusiku lukulu lwa pasaka, Yesu, eyanamenyere oku akasanzi kage kahikire ho, koku rhenga omwigulu n'okuja emweshe,n'obo naye alisimire abantu bage omwigulu, abasima mpaka oku buzinda. ²Amango g'okulya ebilyo byegolo, lyangombe eyahebere Yuda, mugala wa Simoni Esikariyote, momurhima g'oku mulenganya.³Yesu, alimenyere oku eshe amuhere byoshi omu amaboko gage, arhengaga n'emwa Nyamuzinda, n'eyo munda emwa Nyamuzinda yaja, ⁴Arhenga ahabahanzaga balira, aheba emyambaro yage eburhambi, arhola ekitambara, akifundika omunda. ⁵Buzinda aheba amenji omumbehe, arhangira okushuka entumwa zage amagulu, n'okushangula amenji n'echo kitambara alifundikire.⁶Ntyo ayinja aha Simoni Petro ali, oyola amu bwira, Nahamwerhu, nani wakagala kunshuka amagulu ? ⁷Yesu amushuza amubwira, echila nkolere orhaka chimenya, aliko njowabimenya enyuma. ⁸Petro amubwira, woyo orhanshuka amagulu nalahire. Yesu amu bwira, akaba ntakushukire, yorha gwerhe bunvikane haguma nani. ⁹Simoni Petro amubwira, Nahano, arhali amagulu gani gonyine, amaboko gani nerhwe lyani.¹⁰Yesu amubwira, owamalire kuyoga arhagwerhe enyorha yokushangula amagulu, si ali mucheswa omubiri goshi, nenyu muli bacheswa, Aliko arhali mweshi. ¹¹Bulala alimenyere owunjo wamulenganya, Checharhumire Aderha oku boshi barhachere.¹²Abere amala kushukabo amagulu, nokurhola emyambaro yage, ashubi kuyikala, abwirabo, ka mwamenyere ebila naba jirire? ¹³Mwewe muli mwampamagala, mwigiriza, kandi Nahano, nenyu muli mwanderhera bwinja, bulala ntyo kunandi. ¹⁴Akaba nyono, nyendi Nahano na mwigiriza, naba shukire amagulu, biba shinganene nenyu mushukane amagulu mwenyine oku mwenyine. ¹⁵Bulala nabahere olwiganyo, nka oku nani naba kolere, nenyu mukole ntyo.¹⁶Muyemere, Muyemere, mbabwirire Mwewe, omuja arhali mukulu kulusha nahano wage, chango entumwa erhakaba nkulu kulusha owa yirhumaga. ¹⁷Mukamenya echo Lili ragi muka chikola. ¹⁸Ntaderhere emyazi ku mweshi, nyinji balala nakishogaga, y'olwandiko luyenezwa, owalire ebilyo byani yanzamulire akasisinya kage.¹⁹Kurhengera zene mbabwirire birhazi rhengera, yihano birhengera mugale kuyemera oku nyono nyeyewe. ²⁰Muyemere, Muyemere, mbabwirire, yewe wayankirira olala narhumaga yama nyankirira nyono, eyama yankirira nowantumaga.²¹Naye abere amala kuderha ebyo, Yesu abona omugayo omu murhima, ahamiriza aderha, Muyemere, Muyemere mbabwirire, muguma wenyu andenganya. ²²Entumwa zage zalolana, aho yibagwerhwe engangane ndoyo wamuhana.²³Haliri muguma w'entumwa zage oyigamira omu kifuba kya Yesu, oyu Yesu asimaga. ²⁴lero Petro aheba okuboko omu chanya amubwira, obaze ndoyo wamuhana ? ²⁵Lero yewe eya yegamire Yesu omu kifuba amubwira, Nahano, nyono?²⁶Yesu ashubiza, ali ola muntu naha omurholya gobuntu, oyo yiwa mpana, acha omurholya gobuntu aguha Yuda mugala wa Simoni Esikariyote. ²⁷N'enyuma w'ogola murholya lyangombe amujamo. Lero Yesu amubwira, ebi wajira obijire juba.²⁸Chiro haba namuntu muguma oyikere alya haguma naye, ntaye wamenyere echarhumire amubwira ntyo. ²⁹Abandi bakengera kubulala Yuda yeheka eshaho mpu yesu amubwiraga, genda ogule ebilyo bilonzezwe oku lusiku lukulu chango ahe abakene. ³⁰Lero eyo yula amala yankirira omurholya arhenga honaho, kandi bwali budufu.³¹Lero oyula abere ayusa kurhenga, Yesu aderha, lero amazamulwa omwana wa Adamu, yewe ye Nyamuzinda, yewe amazamulwa omu kagarhi kage. ³²Nyamuzinda naye amuzamula omu kagarhi kobulamu bwage, naye ashubi muzamula. ³³mwewe mwebana badorho, oku kasanzi kageke ndi haguma nenyu, mwandoza: nakula nabwiraga abayahudi oku, nyono emunda naja mwewe murhakajayo kugenderera lero mbabwirire nenyu.³⁴Erhegeko lihyahya mbahere, musimane, nkakula nyono nabasimaga mwewe, nenyu musimane ntyo ntyo. ³⁵Ntyo Ntyo boshi bamenya oku mwewe muli ntumwa zani mukaba n'obuzigire mwenyine oku mwenyine.³⁶Simoni Petro amubwira, Nahano ngahe waja? Yesu amu shubiza, emunda naja orha kankulikira buno, aliko wa nkulikira enyuma. ³⁷Petro amubwira, Nahano, bichi byaka rhuma ntaku kulikira zene? Nyono nahana obulamu bwani enyanya zawe. ³⁸Yesu ashubiza, woyo wahana obulamu bwawe enyanya zani? oyemere, oyemere nkubwirire, oluhazi lurhabika woyo orhaza kundahira kasharhu.

14¹Mumenye mwakaba naka hinda aha kagarhi kenyu, muyemere Nyamuzinda, nani munyemere. ²Omunju ya darha hali ahokayikala hanene, nkarhali ntyo, nakaba bwirire, bulala namagenda kuba rheganyiza ahokuyikala. ³Nantyo nkagenda kubarheganyiza aho kuyikala, nashubi galuka kandi mbayegereze emwani, li ahandi nyono nenyu mubeho.⁴Nani emunda ndi naja nyinji enjira. ⁵Tomaso amubwira, Nahano, rhwewe rhurhenji emunda oli wagana, kurhe rhwaka menya eyo njira? ⁶Yesu amubwira, nyono nye njira, yokuli, n'obugumaguma, omuntu arhakaja emwa darha, buzira okugera omunjira yani nyono. ⁷Nkamwali nyinji nyono, mwaka menyere na darha, kurhenga bonabuno mukola mumu menyere, kandi mwa mubwene.⁸Filipo amubwira, Nahano, orhuyereke darha okwanene. ⁹Yesu amu bwira, nyono mbahaguma nenyu esiku zoshi, woyo orhana menyere Filipo? owa mbwene nyono eya bwene darha, kurhe woyo waka derha, orhuyereke darha?¹⁰Orha yemerere oku nyono ndi aha kagarhi kadarha? na darha ali aha kagarhi kani? eyo myazi ndema na babwira nyono, ntayiderha oku mpanulo yani nenyine saliko darha oyikere aha kagarhi kani yolema ajira omulimo gwage. ¹¹Munyemere oku nyono ndi aha kagarhi ka darha, na darha ali omu kagarhi kani, wala munyemere okuntyo, munyemere oku milimo nkola.¹²Muyemere, muyemere, mbabwirire, ola onyemera nyono, emilimo nkola nyono, yewe naye ayikola. Nechi, naminene kweyola ayikola, bulala nyono ndi naja emwa darha. ¹³Nenyu muka huna oku zino lyani, ebyola nabijira li darha azamulwa omu kagarhi komwana wage. ¹⁴Muka huna byoshi byoshi oku zino lyani, nabijira.¹⁵Muka nsima, mwana farha ama rhegeko gani. ¹⁶Nani nahuna darha, naye abaha owundi murhabazi, oku bulyo ayikale nenyu amango namango. ¹⁷Ye muka w'obushinganyanya, olala egulu lirhakagala kuyankirira, bulala lirha mubwene, lirhana murhegerere, aliko mwewe mumu rhegerere, bulala ayikere emwenyu, nenyu aba haguma nenyu.¹⁸Ntabaleka mwewe nka fubi, nayinja emwenyu. ¹⁹Oku kasanzi kageke, egulu lirhambonako, aliko mwewe muli mwambona, na bulala nyono ndi mulamu, nenyu mwaba balamu. ²⁰Ago mango njo mwarhegera ku nyono ndi aha kagarhi ka darha wani, nenyu omu kagarhi kani, nani omu kagarhi kenyu.²¹Olala ogwerhe amarhegeko gani, n'oku gafarha, oyola yensima, nolala onsima, asimwa na darha, nani namusima n'oku chiyerekana emwage. ²²Yuda (orhali esikariyote) amu bwira, Nahamwerhu, kurhe byabere okoli walonza oku chiyerekana emwerhu, sarhali oku gulu?²³Yesu amushubiza, amu bwira, omuntu aka nsima, afarha omwazi gwani, na darha ana musima, nenrhu rhwanaja emwage, n'okujira echikalo emwage. ²⁴Omuntu orha nsima, yewe arha farha emyazi yani, n'omwazi muli yunva gurhali gwani, si guli gwa darha olala wa ntumaga.²⁵Ebyola binalemaga naba bwira emango naliyikere haguma nenyu. ²⁶Aliko oyola murhabazi, oyola muka mugishwa, oyola darha aheka okwizino lyani, aba yigiriza byoshi,n'oku bayibusa byoshi nalemaga nababwira. ²⁷Omurhula mbalekere, murhula gwani mbahere, gurhali nk'ogwe gulu lyaka baha. Mumenye mwakaba nakahinda omu kagarhi kenyu, chiro murhana baga n'obuba.²⁸Mwayunvirhe oku nyono ndi naba bwira, ndi nagenda emwani, kandi nayinja emwenyu. Nka mwali nsimire, mwaka simire bulala ndi naja emwa darha, bulala darha ali mukulu kundusha. ²⁹Nantyo mbabwirire kurhenga kirhazi rhenga ekihanzo njo kya rhengerera yimugala kuyemera. ³⁰Nyono ntachiderha nenyu emyazi minene, bulala ayinja omukulu walino gulu, chiro arha gwerhe ekintu emwani. ³¹Aliko egulu limenye oku nsimire darha, nankoku darha antegkere, intyo kunajirire, rhugende, rhurhenge hano, rhugende emwerhu.³⁰........ ³¹........

15¹Nyono nye muzabibu g'okuli, na darha yehinga. ²Buli rhabi lirhaburhire bana likula, nabuli rhabi liburha nana likwiziza, oku bulyo ligenderere oku burha.³Mwewe mwamalire kucheswa, bulala enyanya yagula mwazi naba bwiraga. ⁴Muyikale omu kagarhi kani, nani omu kagarhi kenyu. Nkakulala erhabi lirhakagala kuburha lyonyine ku lyonyine, buzira oku nanira oku muzabibu, konoko nenyu, akaba murha yikere omu kagarhi kani.⁵Nyono ndi muzabibu, mwewe gali marhabi, oyikere omu kagarhi kani nani ahakagarhi kage, oyola aburha bwenene, bulala buzira nyono, mwewe murhakagala kujira choshi choshi. ⁶Omuntu akaba arhayikere aha kagarhi kani, anakabulwa embuga nka rhabi n'okuyuma, abantu banamagusha n'oku makabula oku muliro gana sirera. ⁷Mwewe, muka yikala aha kagarhi kani, nemyazi yani eka yikala aha kagarhi kenyu, mwahuna choshi choshi mwana chihabwa.⁸Intyo, darha ana zamulwa, okuntu muli mwaburha bwenene, nenyu mwanaba ntumwa zani. ⁹Nkoku darha ansimaga nyono, nani naba simire, muyikale omu busime bwani.¹⁰Mukafarha ama rhegeko gani, mwayikala omu busime bwani, nkoku nyono nafarhire amarhegeko ga darha, n'okuyikala omu busime bwage. ¹¹Ebyola mba bwirire, li obusime bwani buba aha kagarhi kenyu, n'obusime bwenyu, bujirwe.¹²Erhegeko lyani lyelila, musimane, nkoku naba simaga nyono. ¹³Ntaye oherhe obuzigire bunene kulusha obula, okuntu omuntu akahana obulamu bwage enyanya za mwira wage.¹⁴Nenyu mwabere bera bani, mukajira ebimba rhegekere mo. ¹⁵Ntabahamagere kandi baja, bulala omuja arhenji eki nahamwabo ajira, aliko nyono ndinaba hamagala bera bani, bulala byoshi nayunvirhe emunda darha ali naba menyeseze byo.¹⁶Mwewe murha ndondolaga, saliko nyono nena balondolaga, nani naba heba ho, mugende muburhe amalehe, namalehe genyu gagale yikala, okubulyo choshi choshi mwaka huna emwa darha abahecho. ¹⁷Ntyo mbarhegekere mwewe, mugale kusimana.¹⁸Chiro egulu lyabagaya, mwana menya oku lyali ngayire nani embere libagaye. ¹⁹Nkamwaliri balino gulu, egulu lyaka simire abali balyo, aliko bulala mwewe murhali balino gulu bulala nyono nabalondwere omu kagarhi kalino gulu, enyanya zantyo, egulu lyana bagaya.²⁰Muyibuke omwazi naba bwiraga, omuja arhali mukulu kulusha nahamwabo. Akaba bali ndibwize nyono, nenyu baba libuza, akaba bali farhire omwazi gwani, bafarha n'omwazi gwenyu. ²¹Aliko ebyo byoshi babajirira enyanya wezino lyani, bulala barha muyinji olala wantumaga. ²²Nkanta yinjaga n'okuderha nabo, barhakabere n'echaha, aliko lero ntacho bebone baderha enyanya w'ebyaha byabo.²³Ola yeshi ongaya, yaherhe agaya darha. ²⁴Nkanta jiraga emirimo emwabo eyo wundi muntu arhakagala jira, barhakabere n'echaha. Aliko lero barhubwene nyono na darha, n'oku rhugaya. ²⁵Aliko mpuguyenere gula mwazi gwayandikwaga omu mandiko gabo, bangayira oku busha.²⁶Aliko hano ayinja oyo murhabazi, olala naba rhumira kurhenga emunda darha ali, ola muka w'okunali, ola orhenga emwa darha, yewe ampamiriza. ²⁷Nenyu muli mwa hamiriza, bulala kurhengerera oku murhondero mwaliri haguma nani.

16¹Eyo myazi mbabwirire, yinjo murha gayiswa. ²Baba kula haguma n'ekishagala, aliko, hayinja ekichanji baderha oku nkasi muntu afe bulala aja omu nyigirizo za Nyamuzinda.³Nebyola babikola bulala barhenji darha, chango nyono. ⁴Aliko mbabwirire ebyola, yi hano ekichanji kigeraho mwana yibuka oku nyono nali babwirire. Ntababwiraga kurhenga oku murhangiro, bulala naliri haguma nenyu.⁵Aliko nyono nkola nagenda omunda owa ntumaga ali, chiro ntamuguma mu mwewe wa mbazize, ngahe waja? ⁶Aliko okuba nama babwira echola, obu babale bwama yunjula omu mirhima yenyu. ⁷Aliko nyono mba bwirire okunali, biba hunire nyono ngende, bulala nyono akaba ntagendere, omu rhabazi arha yinja emwenyu, aliko nka genda, namurhuma emunda muli.⁸Naye aka yinja, oyola agala gaza omwigulu, enderho yechaha, n'okunali, n'okuchirwa olubanja. ⁹Oku myazi y'echaha, bulala barhanyemerere nyono. ¹⁰Oku myazi y'obushinganyanya, bulala nyono ndi naja emwa darha, chiro murhana mbona kandi. ¹¹Oku myazi y'okuchirwa olubanja, bulala omukulu walinola gulu, amalirwe kuchirwa olubanja.¹²Nchiherhe myazi minene naka babwirire mwewe, aliko murhakagala kuyiheka yoshi. ¹³Aliko hano ayinja, oyola muka w'okuli, aba rhegeka mubyoshi anabaheba omu bushinganyanya boshi. Bulala arha derha oku mpanulo yage yewe yenyine, aliko yoshi alema ayunva, anabiderha, nebyayinja aba menyesa emyazi yabyo. ¹⁴Yewe yinjo wa mpeba enyanya, bulala arhola ebindimo ana babwira byo.¹⁵N'ebi darha agwerhe, bili byani, enyanya zantyo naderha, arhola oku bindimo, ana babwira eyo myazi. ¹⁶Kasanzi kageke, mwewe murha chimbona, kandi kasanzi kageke, mwewe murhambona.¹⁷Baguma omu ntumwa zage barhangira oku ganira, mwazi guchi ogula aderhere, kasanzi kageke, rhwewe rhurha chimubona, nakandi kasanzi kageke murhambona? Necho, bulala nagenda emwa darha? ¹⁸Lero naderha, mwazi guchi ogola nderhere, echola kasanzi kageke? Rhurha menyere bichi aderhere.¹⁹Yesu alimenyere oku bakola balonza kumubaza, aba bwira, echola muli bazana, oku nadarhere, kasanzi kageke mwewe murha chimbona, kandi, kasanzi kageke murha mbona? ²⁰Muyemere, muyemere, mbabwirire, mwewe mwalaka n'oku babala, aliko egulu lyasima, mwewe mwagaya, aliko oku gaya kwenyu kwahindamuka busime. ²¹Omukazi eya burha, aba gwerhe aka babalo bulala akasanzi kage kamahika, aliko eyakamala burha omwana arhayibuka kandi gala malibuko, bulala agwerhe obusime kwaburhire omuntu oku gulu.²²Lero nenyu ntya muherhe akababalo, aliko nyono naba bona kandi, nemirhima yenyu yana sima, n'obusime bwenyu ntaye njo wabukula ho. ²³Kandi olola lusiku njo murha mbaza omwazi goshi goshi, muyemere, muyemere,mbabwirire, muka huna darha choshi choshi abahacho oku zino lyani. ²⁴Lero murhahunaga omwazi oku zino lyani, muhune, nenyu mwahabwa, obusime bwenyu bubonekane.²⁵Ebyola ndi nabiderha oku migani, akasanzi kagera ho ntaderha nenyu oku migani, aliko nji nabaha oku mugaro garo emyazi ya darha.²⁶Nolola lusiku njo mwahuna oku zino lyani, ntana babwirire okunjo nabahunira nyono emwa darha. ²⁷Bulala darha yewe yenyine abasimire, bulala mwansimire nyono, n'oku yemera oku nyono narhengaga emwa darha. ²⁸Narhengaga emwa darha, nani nayinjire hanola omu gulu, kandi nama baleka omu gulu n'okuja emwa darha.²⁹Lero entumwa zage zaderha, mpu lola oli waderha oku mugaro garo, chiro orhanali waderha oku mugani goshi goshi. ³⁰Lero rhumenyere oku woyo omenyere ebintu byoshi, chiro orhana herhe enyorha omuntu akubaze, okuntyo rhuyemerere oku warhengaga emwa Nyamuzinda. ³¹Yesu ashubizabo, kurhe? mwama yemera lero?³²Mulole, akasanzi kagera ho, nechi, kamalire kuyinja, njimwa shandazwa buli muguma ahage hage, n'okundeka nenyine ahani hani, aliko nyono ntali nenyine bulala darha ali haguma nani. ³³Ebyola mbabwirire byo limuba n'omurhula omu kagarhi kenyu, omugulu muli amalibuko aliko muchihe omurhima, nyono ndi muhamiriza omugulu.

17¹eyomiazi aderhaga Yesu, ahindamula amasu ayerekeza embingu, aderha, darha, akasanzi kagerereho ozamule omwana wawe, yomwana wawe azamulwa nawe, ²nkoku wamuhere obuhashe enyanya zaboshi bagwerhe omubiri, okuboshe wamuhere ahebo obugumaguma esiku namango.³nobola buguma guma bwesiku namango bobula, bakumenye woyo, nyamuzinda wokuli, nayesu kiristo olala warhumaga. ⁴nyono nakuzamwire omwigulu, imala kukola emirimo elala wampaga mpunyikole. ⁵lero, darha, ozamule nani haguma nawe, omubulangashane bulala indi haguma nawe omubo, kurhenga egulu lirhaza kubaho.⁶Ezino lyawa naliyerekere abuntu bala wampaga mulinola gulu; balala baliriho, wampabo nyono, nomwazi gwawe bagufarhire.⁷lero bamenyere kubyoshi wampere byarhengaga emwawe.⁸bulala emwazi wampere nabahereyo; nabo bayinkirira, bamenya okubushinganyanya okunarhengaga emwawe, bayemera okuwoyo wewa ntumaga.⁹nyono impunire abolo, intahunire egulu, sibalala wampaga, bulala abola balibawe, ¹⁰nabala boshi balibemwani balibawe, nabali bemwawe balibemwani; nani ndinazamulwa omukagarhi kabo. ¹¹chiro nyono ntachili omugulu aliko abo bowe bachili omugulu, nani ndinayinja emwawe. darha mugishwa, okuzino lyawe wampaga ogishi abala babe n'obugu nkuku rhwewe rhuliobuguma.¹²nabere indi haguma nabo, nyono nalichungirebo okuzino lyawe wampaga nabachunga, chiro ntamuguma wabo wamperere, arhali oyola mwana waherere, agale kuyeneza amandiko. ¹³nantya naja emwawe, eyila mwazi indi naiderha omwigulu, yibaba nabusime bwani, buyenere omukagarhi kabo.¹⁴nyono nabahere omwazi gwawe negulu lyabalahire, bulala bowe barhali nkoku nyono ntali womulu.¹⁵nyono ntahunire okubakule omugulu saliko obacunge haguma n'omushombanyi.¹⁶bowe barhali begulu, nkoku nyono ntali womugulu.¹⁷obachese kulala bushinganyanya; omwazigwawe guba gushinganyanya.¹⁸n'koku wantumaga nyono omwigulu, nani intyo nantyo narhumire abola omwigulu ¹⁹nenyanya zabola nachihebere okuba mugishwa nyono nenyine, linabo baba bacheswa omubushinganya.²⁰chiro arhanali bonyine impunire; chiro nabala banyemera enyanya zomwazi gwabo.²¹boshi babe omuchinyabuguma; nkuku woyo, darha, ali ahakagarhi kani, nani ahakagarhi kawe; abo nabo babe ahakagarhi kerhu; liegulu ligala kuyemera okuwoyo wewa ntumaga.²²nani obukuze wampere na baherebo libaba omuchinyabuguma n'kokunerhu rhuli omuchinyabuguma. ²³nyono omukagarhi kabo, nawe omukagarhi kani, yibaba bakomere omuchinyabuguma; liegulu limenya okuwoyo wewa ntumaga wasimabo nkoku nani onasima²⁴darha, abola wampaga ndozeze babe haguma nani hoshi hoshin'akaba bagale kulola obulangashane bwani wampere, bulala osima nkurhengere orhakulema egulu.²⁵darha mushinganya egulu lirhakumenyaga aliko nyono nalikumenyere, nabola bamenyere okuwoyo wewantumaga.²⁶nani nabamenyesize ezino lyawe, nabamenyesa elyola zino yobusime wasimiremo bubemubo nani omukagarhi kabo.

18¹Achimala derha ebyo, Yesu arhenga haguma ne ntumwa zage agenda olunda lwo lunji Kidroni, haliri neshwa, ajaho yewe n'entumwa zage. ²Yewe Yuda, olala waliherhe walonza kumulenganya, aba erya menyere ahola, bulala Yesu akazaga kuja eyo munda amango oku gandi yaki nentumwa zage. ³Lero Yuda aba yali haguma nechigusho chabasirika nabandi bakozi kurhengerera emwa bagingi, haguma naba farisayo, bagenda eyo munda namatara, ebisese, namachumu.⁴Lero Yesu, abere amenya okwebyo byoshi byamubona, arhenga, ababwira, nde muherhe mwashonda? ⁵Nabo bamushuza, Yesu we Nazareti. Yesu aba bwira, nyono. Yuda naye wamuhanaga, aliyumangire haguma nabo.⁶Lero abere ababwira, nyono, bagaluka enyuma, bachikuba ahashi. ⁷Lero Yesu ashuba kuba baza, nde muherhe mwashonda? baderha, Yesu, we Nazareti.⁸Yesu abashuza, namalire kuba bwira oku nyono, akaba nyimuherhe mwashonda, nyono, muleke abala bowe bagende. ⁹Yogo mwazi aderhaga gugera ho, balala wampaga, ntaye nomuguma nahezeze.¹⁰Lero Simoni Petro aligwerhe akeri, akashoshola, akashinga omukozi womugingi mukulu, amucha okwirhiri kwe kulyo. Noyola mukozi ezino lyage ye Maliko. ¹¹Lero Yesu abwira Petro, galula ako keri kawe omu goti lyawe, kurhe embehe darha ampere, ntayi nyweraga mo?¹²Ntyo balala basirika haguma n'omukulu wabo nabala bandi bakozi baba yahudi, bafarha Yesu bamushweka. ¹³Barhangi muheka emwa Anasi, bulala aliri muhunga wa Kayafa, yiwoli mugingi mukulu mogo mwaka. ¹⁴Yewe Kayafa yiwahanaga enyigirizo emwa bayahudi oku bihunire muntu muguma afe enyanya za bantu.¹⁵Bafarha Yesu, Petro wundi mwigiriza, ali menyikene noyo mugingi mukulu, akiheba haguma na Yesu omu lugurho loyo mugingi mukulu. ¹⁶Aliko Petro ayumanga embuga omu mulyango, noyola wundi mwigiriza omenyikene n'omugingi mukulu ahuluka, aderha namuguma mubala bayumangire oku lunvi alerha Petro omunju.¹⁷Lero ola mukozi w'omukazi, amulindira oku lunvi, amubwira, Petro, woyo kurhe |oyula mwigiriza oli haguma nawe, naye muntu woyu? Yewe aderha, arhali nyono. ¹⁸Balala baja nabakozi bali bayumangire bali bachana omuliro gwamakala, bulala lwali lusiku lwe mboho, barhangira oku kaluka. Petro naye erhi anali haguma nabo, ali akaluka naye.¹⁹Lero omu gimgi mukulu abaza Yesu, emyazi y'entumwa zage, n'emyazi ye nyigiriso zage. ²⁰Yesu amu shuza, nyono naderhere n'egulu bwinja bwinja, esiku zoshi nayigirize omu bishagala n'omu kanyamuzinda erhi hali nabayahudi boshi, ntacho choshi naderhere okwihwe. ²¹Nyono nyiwa baza? baza balala bakuyunvirhe bichi nekubwirire, bowe bamenyere bichi naderhere.²²Lero abere aderha, omukozi muguma oyumangire hofi naye amushurha engumi aderha, ntya kuwaka shuza umu gingi mukulu? ²³Yesu amushuza, naderhere kubi, akaba naderhere kubi, oderhe obola bubi, aliko akaba naderhere bwinja, bichi onkubirhire engumi? ²⁴Lero Anasi amuheka a shwekerwe emwa Kayafa, omu gingi mukulu.²⁵Simoni Petro ali yumangire ahola, aliherhe akaluka. Leo bamubwira, woyo nawe, kurhe , oli muguma muzila ntumwa zage? yewe alahira, aderha, arhali nyono ²⁶Omukozi muguma w'omugingi mukulu yewe ali muguma mu balala bhamagalwa Sikiyo na Petro, aderha, arhali woyo wunabonaga omushwa oli haguma naye? ²⁷Kandi Petro alahira, honaho oluhazi lwabika.²⁸Ntyo ahaka Yesu kurhengera emwa Kayafa kugera e Praitoriyo, yaliri miseke, aliko bowe barhajaga omola Praitoriyo, barha humana, yibakirhegula okulya pasaka. ²⁹Lero Pilato ahuluka embuga, aderha, lubanja luchi muherhe enyanya zoyu muntu? ³⁰Bashuza, bamubwira, nkoyula arhali kolere amabi, rhurhaka kulerhere ye.³¹Lero Pilato aba bwira, mwewe mumu rhole, mumuhane oku rhegeko lyenyu | Abayahudi bamubwira, rhwewe rhurha gwerhe obuhashe boku yirha omuntu. ³²Yomwazi Yesu aderhaga guba, ayereka bo okuntu afa.³³Lero Pilato aja halala hokuchira olubanja e Praitorio, ahamagala Yesu amu bwira, woyo we mwami wa bayahudi? ³⁴Yesu amushuza, woyo we biderhere oku murhima gwawe, chango abandi bantu bakubwirire omwazi enyanya zani? ³⁵Pilato ashuza, nyono ntali muyahudi, olubaga lwawe nabakulu baba gingi baba kulerhaga emwani. Bichi wajirire?³⁶Yesu ashuza, obwami bwani burhali bwalinola gulu, nko bwami bwani bwaliri bwalinola gulu, abakozi bani baka ndwirire, yintahebwa omu maboko gaba Yahudi. Aliko obwami bwani burhali bwa hanola. ³⁷Lero Pilato amubwira, woyo oli mwami? Yesu ashuza, wakuderhere bulala nyono ndi mwami, nyono naburhirwe enyanya zechi, nenyanya zechi nyono nayinja omu gulu yimpamiriza obu shinganyanya. Nkasi yeshi ogwerhe obushinganyanya ana yunva omulenge gwani.³⁸Pilato amubwira, okuli ngahe kuli? Achimala kuderha ogo mwazi, harhengerera omuyahudi kandi, amu bwira, nyono ntabwene echaha haba nechiguma choyu muntu. ³⁹Aliko emwenyu haba emigenzo yokubashwekulira muntu muguma amango ga pasaka. Lero musimire mbashwekulire omwami w'omuyahudi? ⁴⁰Lero babanda endulu baderha, arhali oyu, si Baraba. Bulala oyola Baraba chali chishuma.

19¹hoshaho intyo Pilato afarha yesu amushurha emijalete, ²basirika baluka engofera ye mishaki, bahira omurhwe, bamuyambisa omwenda golufu. ³bamugendera, baderha musingo] mwami wabayahudi, bamushurha ebigalo.⁴buzinda bwaho pilato arhenga embuga, ababwira, oyumuntu na mulerhere emwenyu, mugale kumenya okunyuno ntabubi boshiboshi na bwene emunda ali. ⁵hanaho Yesu arhenga embuga eyi ayambere elala ngofera ye mishaki, na gulala mwanda golufu. pilato amubwira, lola, oyumuntu| ⁶hoshaho balala bakulu babagingi babere bamubona, babanda endulubaderhe, mumubambe| Pilato abwirabo, mwenyine mumurhole, mumubambe bulala nyono intabwene echaha chage.⁷abayahudi bamushubiza, rhewe rhugwere erhegeko, nakwelyo regeko ashiganene okufa, bulala achijirire mwana wamungo. ⁸hoshaho pilato abere ayunvu ogo mwazi agenderera okuyubaha. ⁹ajakandi mwelala inju ya praitoriyo, abwira yesu, hoyo ngahe orhengere? aliko yesu arhamuhaga kishubizo.¹⁰hoshaho Pilato amubwira, hoshaho orhaderhere nani? orhameyere nkuperhe obuhashe bokuku shwekula, nampere obuhashe bokukubamba? ¹¹yesu amushubiza, woyo ntabushobozi waligwerhe enyanya zani, nkaburharhengaga enyanya; okuntyo owampebere omumaboko gawe aherhe echaha chizibuzibu bwenene.¹²kurhenga ako kasanzi, Pilato alonza okumushwekula, aliko abayahudi babanda endulu bwenene baderhe, okashwekula oyula, woyo orhali mwira wakayizari; buli muntu olonza okuba mwami ajinyikira kayizari.¹³lero Pilato abere ayunvu eyimwazi alerha yesu embuga, ayikala okuchichumbi chokucha olubanja, halala hayirikwa chichumbi chochirwa olubanja hayirikwa mabale, chango okuki Eburaniya Gabata.¹⁴galiri marheganyo ga pasaka kasanzi kasa indarhu, abwira abayahudi, mulole, omwami wenyu| ¹⁵lero balala babanda endulu, mu muheke| kandi mu muheke| mumu bambe|Pilato abwirabo, kurhe, i mbambe omwami wenyu? Abakulu babagingi bamushuza, rhwewe nta mwami arhali kayizari. ¹⁶Ntyo amurhola amuheba omu maboko gabo, oku abambwe nabo barhola Yesu.¹⁷Arhenga erhi akola ahekere omusalaba gwage, bamuheka ahantu hayirikwa, gufa lya rhwe, chango omu kihebraniya e Goligota. ¹⁸Bamubamba eyo munda, nabandi babiri haguma naye, muguma olunda luguma owundi olundi ahakagarhi ka Yesu.¹⁹Pilato naye ajira olwandiko alumanika enyanya zo musalaba, ayandika ntya: YESU WE NAZARATI, MWAMI WA BAYAHUDI. ²⁰Lero echo chimenyoso chasomwa na banene baba yahudi, bulala ahola bamubambiraga, haliri hofi nabantu banene. Nolo lwandiko lwali yandikirwe omu kihebraniya, omu kilatini, neki gereki.²¹Nantyo abakulu baba gingi naba yahudi, babwira Pilato, orhayandikaga mwami wa bayahudi, saliko olala waderhaga kwali mwami wa bayahudi. ²²Pilato aba shuza, ebi nayandikire nabiyandikire.²³Nabola basirika babambaga Yesu, barhola emyambaro yage, bajira bilundo bine, okubulyo buli musirika kilundo kiguma, omwambaro gwage gurhali mo mwisono, gwali gulambukire kurhenga eshishi mpaka enyanya. ²⁴Babwirana, rhurha guberaga, saliko rhusharhireko e simbi, yirhumenya gwande. liluyenera olwandiko lula luderha bali gabene emyambaro yani, nomwambaro gwani bagushari esimbi. Ntyo kubali bajirire abola basirika.²⁵Nahaburhambi bomusalaba gwa Yesu hali hayimangire nyina na muguma womu buko bwanyina oyirikwa Mariya wa Keleopa, na Mariya Magdalena. ²⁶Lero Yesu abere abona nyina, nelala ntumwa agenda asima eyumangire hofi naye, abwira nyina, nyama, lola omwana wawe . ²⁷Oku buzinda abwira eyo ntumwa, lola nyoko. Nakurhenga ako kasanzi eyo ntumwa, yemurhola yemuheka eka.²⁸Enyuma zaho, Yesu ali ameneyere oku byoshi bya hwere yolwandiko luyenera, aderha, nayunvirhe enyorha. ²⁹Haliri ekirembe kiyunjurwe amenji galulire, bagaheba oku kirezi bashwekera oku murhi bagazamulira omu bunu bwage. ³⁰Yesu abere anywa kwago menji galulire, aderha, byamahwa, abundisa erhwe, ahana omuka gwage.³¹Lero abayahudi bulala gali mala liro, nantyo emibiri erhalegamaga oku musalaba bulala luli lusiku lwe sabato, (bulala eyo sabato lwali lusiku lukulu) bahuna Pilato oku amagulu gabo baga vune barhenge ho. ³²Lero abasirika bagenda ba vuna amagulu gowoburhanzi, nowo kabiri bali bambirwe haguma naye. ³³Aliko bachiyinja kulola Yesu akaba anafire, barha muvunaga amagulu.³⁴Aliko musirika muguma omu babo arhola echumu amushinga omu lubavu, honaho eshagama na menji bya sheshakala. ³⁵Yewe abibona abihamiriza, nobu hamiriza bwage buli bushinganyanya, naye amenye oku aderhere obushinganyanya. yimwewe mubiyemera.³⁶bulala ebyola byabaga yolwandiko luyenera, ntagufa lyage bavuna. ³⁷kandi olwindi lwandiko luderere, injibalola olala wamishinganga echumu.³⁸agomango yusufu Armathaya, yewe elintumwa ya Yesu, [aliko okubwibisho, enyanya zobuba bwabayahudi] , ahuna Pilato obulenganjira, yakula omubiri gwayesu. Pilato ayemera, lero ajenda, akula omubiri gwayesu aguheka. ³⁹Nicodemu naye engenda, [ olala wamushimbaga burhanzi] , alerha amavurha gachangirwe gengulo, eherhe oluganjo egana⁴⁰lero barhola omubiri gwayesu, baguzinga zingira omumwenda basheshera kugala mavurha, n'kakwemigenzo yabayahudi ederherere amango g'okuhamba.⁴¹ahola bamubambaga halihali hofi neshwa; nelyola shwa haliri eshinda impyahya, bashuraga kuhamba momuntu. ⁴²ahola honaho, bulala hali marheganyo gabayahudi, baheka muyesu; bulala eyola shinda yaliri hofi.

20¹habere olusiku loburhanzi lweboso Mariya madegalene alamukira okushinda esezi sezi halichili omwizimwa; abugana ebale lyarhengere okushinda. ²lero bagenda jubajuba, bahika emwasimini Petro, nelala yindi intu olala yesu alisimire, amubwira, bakulire nahano omushinda, aliko rhurhamenyere ngahe bamuhekere.³lero Petro agenda, nela yindi intumwa, bagenda ewashinda. ⁴bagenda balibirha eyibali babiri, aliko elala yindi intumwa yahasa kurhaluka Petro, abahoburhanzi kugera ewashinda. ⁵abunda alolereza, abugana emwenda yalimubohere yechishukwire, aliko arhajagamo⁶lero ayinja simoni petro ayandagalira omushinda; ahuma kwelala mwenda ayunvu ntacho chilimo, ⁷nakilala kitambara balibamushwekere omurhe; kirhaliri haguma neyindi mwenda, aliko ngasikigu chalichili ahago hago.⁸lero elayindi intumwa yageraga okushinda oburhanzi naye ayandagaliramo abona ayemera ⁹bulala arhaliza kumenya olwandiko, okubihunire afuke ¹⁰lero entumwa zage zajenda ngasi muguma emwage.¹¹Aliko Mariya aliyumangire hofi neshinda, embuga wayo, eya herhe alira. Lero alira ntya, abunda ahenguza omu shinda. ¹²Abona bamalayika babiri bayambere emyanda yomweru bayikere, muguma emushego owundi emi lambizo ahola omubiri gwa Yesu gwali gulyamire. ¹³Nabo bamubwira, nyama, bichi oherhe walirira? Aba bwira, bulala bahekere nahamwerhu, nyono ntamenyere ngahe bamuhebere.¹⁴Yewe achimala kuderha ntyo, ahindamuka enyuma, abona Yesu ayumangire, arha mumenyaga oku Yesu. ¹⁵Yesu amu bwira, nyama, bichi oherhe walakira? inde oherhe washonda? yewe akengera mpu abwene omukozi wo mushwa, amubwira, nahamwerhu, akaba wowa muhekere, ombwire ngahe wamuhebere okubulyo nje mukulaho.¹⁶Yesu amu bwira, Mariya. Naye ahindamuka, amubwira omu kihebraniya, Rabboni, (kokuderha, mwigiriza wani). ¹⁷Yesu amu bwira, orhampumaga ko, bulala ntaza kujenda emwa darha. Aliko ogende emwa bene berhu oba bwire, nagenda emwa darha nayewe ali yisho, emwa Nyamuzinda wani, naye anali Nyamuzinda wenyu. ¹⁸Mariya Magdalena agenda, abwira entumwa emyazi, nabwene Nahano, nantya kwa mbwirire.¹⁹Lichiba golo, lusiku lurhanzi lwe boso, ahola entumwa zaliri, enyunvi zali chingirwe enyanya zobuba bwaba yahudi, Yesu ayinja, abayumanga aha garhi garhi, aba bwira, omurhula gube nenyu. ²⁰Abere amala kuderha ntyo, abayereka efune zage, n'olubavu lwage. Lero entumwa zage basima okubona Nahano.²¹Lero Yesu ababwira kandi, omurhula gube nenyu. Nkoku darha antumaga nyono, nani nabarhuma ntyo. ²²Achimala derha ntyo, aba sheshera, ababwira, muyankirire muka muchesibwa. ²³Amango goshi mwakulirwa echaha, charhenga, nkasi yeshi mwa shwekerwa kwe chaha eyinaye ana shwekerwe.²⁴Aliko muguma mubalala ekumi naba biri, Tomaso, womu mahasha, arhaliri haguma nababo amango Yesu aba buganaga oburhanzi. ²⁵Lero ezindi ntumwa zamubwira, rhwabwene Nahano. Ababwira, nyono ntaza kubona amaboko gage, ekimenyeso kye misumari, n'okuheba omudoke gwani halala bagezaga emisumari, nokurhola efune zani nzihebe omulubavu lwage, ntakayemera haba nehityu.²⁶Lero, enyuma wa siku munane, entumwa zage zali zili haguma kandi, Toma lero aliri haguma nabo. Ayinja Yesu, eyi bachingire enyunvi, ayumanga aha garhi garhi kabo, ana derha, omurhula emwenyu. ²⁷Enyuma abwira Toma, lerha efune zawe, lola namaboko gani, lerha okuboko kwawe okuhebe omu lubavu lwani. Njowakafundi yemera, aliko obe wokuyemera.²⁸Toma ashuza, Nahamwerhu na Nyamuzinda wani |²⁹Yesu amu bwira, woyo, bulala wambwene, wayemerere. Ragi lya balala barha bwene, aliko bayemere.³⁰Lero hali ebisomerene bindi binene Yesu akolere embere ze ntumwa zage, birha yandikwaga mwekila kitabo. ³¹Aliko ebila bisomerene byayandikirwe yabantu bagali kuyemera oku Yesu ye Kiristu, mwana wa Nyamuzinda, n'omu kuyemera mwanaba n'obuguma guma kugerera yewe.

21¹Enyuma weyo myazi, Yesu achi yerekana kandi emwe ntumwa zage, aha burhambi bwe nyanja ye Tiberia, naye achiyekana ntyo. ²Simoni Petro,na Toma oyirikwa womu mahasha, na Natanaeli, muntu we Kana lye Galilaya, nabagala ba zabadeyo, nabandi babiri omu ntunwa zikulu, baliri haguma. ³Simoni Petro amu bwira, namagenda kurhega efi. Nbao bamu bwira, nerhu rhwagenda haguma nawe, ntyo bagenda, baja omu bwarho aliko ntacho babwene.⁴Lyabere sezi bucha, Yesu ayumanga eshi omu mushenyi. Aliko entumwa zage zirhamumenyaga. ⁵Lero Yesu abwirabo, bana bani, hali echi mugwerhe? Bamushubiza, ntacho. ⁶Aba bwira, murhegere olunda lokuboko kwe kulyo, nenyu mwabona. Ntyo babona chiro barha chigalaga kukulula omulaga enyanya zobunene bwefi.⁷Ntyo ela ntumwa Yesu asimaga bwenene, yebwira Petro, abere Nahamwerhu, naye Simoni Petro abere ayunva kwabere Nahamwerhu, ayambala omwambaro gwage, (bulala aliri butambara), achikabula omu nyanja. ⁸Nezindi ntumwa zayinja omu bwarho, bulala bali hofi neshi, bulala haliri ntambu magana biri, eyo munda bakulaga omulaga guyunjwire efi. ⁹Ntyo babere bayandagala eshi, babona ahola hali omuliro gwa makala, nenyanya zago makala efi ziliko, nomugati.¹⁰Yesu abwirabo, mulerhe hano efi mwarhegere bonabuno. ¹¹Lero Simoni Petro ashonera omu bwarho, akululira omulaga eshi, erhi guyunjwire efi zizibu zibu, egana namakumi marhano nesharhu, nachiro akaba kuzaliri zizibu zibu ntyo, omulaga gurha berekaga.¹²Yesu aba bwira, muyinje mubu mbule obunu. Ntamuntu omu ntumwa wagalire kumu baza, woyo nde? balimenyere oku Nahano. ¹³Yesu agenda arhola omugati, ahabo, nefi okola konoko. ¹⁴Olo lusiku bobwa kasharhu Yesu abonekere entumwa zage kurhenga amango afukaga omu bafu.¹⁵Lero babere bamamala kulya, Yesu abwira Simoni Petro, kurhe Simoni wa Yohana, woyo onsimire kulusha abala? Amubwira, nechi Nahano, woyo oyinji oku kunsima, amu bwira, lisa ebiganda buzi byani. ¹⁶Aba bwira kandi obwa kabiri, Simoni wa Yona, onsima? amu bwira, nechi Nahano, woyo oyinji oku kunsima. Amu bwira, oyabule entama zani.¹⁷Amubwira obwa kasharhu, Simoni wa Yona, konsima? Petro agaya okuntu amu bazize obwa kasharhu, konsima. Amu bwira, Nahano, woyo omenyere byoshi, oba orhegere oku kunsima. Yesu amu bwira, lisa entama zani. ¹⁸Oyemere, oyemere, nkubwirire, amango waliri musole, wagendaga wachishweka wenyine wana genda emunda olonzeze, aliko amango njowaba mushaja, njiwayerekana amaboko gawe, nowundi ana kushweka, ana kuheka emunda orha lonzeze.¹⁹Aderhaga ogo mwazi omu kuyerekana lufu luchi njo akuza mu Nyamuzinda. Abere amala kuderha eyo myazi, amu bwira, nkulikira.²⁰Petro ahindamuka, abona ela ntumwa yagendaga yasimwa na Yesu yamukulikira, olala wogendaga amuyegamira omu kifuba amango bagendaga balya ebilyo bye golo, aderha, nahamwerhu nde waku lenganya? ²¹Petro amubona abwira Yesu, oyula naye kurhe?²²Yesu amubwira, akaba olonzeze oyula ayikale kuhika amango nayinja, kurhe biku shinganene woyo? woyo onkulikire nyono. ²³Lero ogo mwazi gwayenera aha garhi garhi kabene babo, oku eyo ntumwa erha kafa. Aliko Yesu arhamu bwiraga oku arhakafa si akaba alonzeze oyula ayikale kugera amango ayinja. Bikushinganene woyo?²⁴Oyula yentumwa eli yahamiriza ebila, nowa yandikaga ebila, nerhu rhumenyere oku obuhamiriza bwage buli bokunali. ²⁵Hali bintu binene ajirire Yesu, birhayandikwaga chiguma oku chiguma, menyere oku chiro egulu lirhaka galire kwebyola bitabo njo byayandikwa.